12 kelab ternama tarik diri daripada UEFA, anjur Liga Super

Dua belas kelab elit Inggeris, Sepanyol dan Itali mengambil tindakan dramatik berpisah daripada badan induk bola sepak Eropah – Kesatuan Persatuan Bolasepak Eropah (UEFA) – dan mengumumkan pembentukan Liga Super (SL).

Kelab berkenaan ialah Arsenal; Chelsea; Liverpool; Manchester City; Manchester United; Tottenham; AC Milan; Inter Milan; Juventus; Atletico Madrid; Barcelona; dan Real Madrid.

Dalam kenyataan hari ini, semua kelab berkenaan bersetuju meninggalkan struktur Liga Juara-Juara yang dikendalikan UEFA, walaupun sudah diberi amaran mereka mungkin boleh diketepikan daripada liga tempatan dan berdepan tindakan undang-undang.

Langkah itu dibuat setelah kelab yang menentang rancangan UEFA menyambung Liga Juara-Juara sehingga 2024, memungkiri janji, sebaliknya memberi sokongan kepada UEFA.

Presiden Real Madrid Florentino Perez akan menjadi pengasas liga baharu yang dirancang akan diadakan secepat mungkin.

JP Morgan – penyedia perkhidmatan perbankan dan kewangan Amerika Syarikat yang berpangkalan di New York – dalam kenyataan berkenaan, mereka akan membiayai liga itu.

Liga Super akan menggunakan format pertandingan merangkumi 20 kelab yang mengambil bahagian dengan 15 kelab pengasas dan akan ada mekanisme untuk lima pasukan lagi yang layak setiap tahun berdasarkan prestasi mereka pada musim bola sepak sebelumnya.

Pertandingan akan bermula di dalam dua kumpulan yang setiap satu disertai 10 pasukan, di mana tiga pasukan teratas setiap kumpulan akan mara ke suku akhir.

Pasukan yang menduduki tempat keempat dan kelima akan bermain dalam aksi kalah mati untuk melengkapkan senarai lapan pasukan terakhir.

Sementara itu, UEFA memberi amaran kepada kelab yang dikaitkan dengan Liga Super bahawa mereka akan berdepan penggantungan daripada saingan domestik dan antarabangsa jika menyertai saingan yang akan mencabar Liga Juara-Juara itu.

Dalam satu kenyataan bersama – persekutuan bola sepak Sepanyol, England, Itali dan UEFA berkata, mereka akan memikirkan ‘semua ukuran’ termasuk tindakan mahkamah sekiranya kelab merancang untuk mengadakan kejohanan berasingan.

“Kelab mungkin akan digantung daripada bermain dalam mana-mana kejohanan domestik, Eropah atau peringkat dunia dan pemain mereka boleh dinafikan peluang beraksi mewakili pasukan kebangsaan di Piala Dunia,” kata UEFA.

Persekutuan Bolasepak Antarabangsa (FIFA) pula memberi amaran mana-mana pemain yang terbabit dalam Liga Super itu boleh diharamkan daripada menyertai Piala Dunia. – Agensi


Pinjaman Mikro BSN sudah luluskan RM33 juta permohonan mangsa banjir

Bagi tujuan pemulihan ekonomi pasca banjir, sejumlah RM33 juta daripada RM93 juta permohonan Pinjaman Mikro Bank Simpanan Nasional (BSN) untuk isi rumah telah diluluskan sehingga 1 Januari lepas, sejak dilancarkan pada 27 Dis 2021, kata Perdana Menteri Datuk Seri Ismail Sabri Yaakob.

Beliau berkata bagi sumbangan Rangkaian Tindak Balas Bencana Syarikat Berkaitan Kerajaan dan Syarikat Pelaburan Berkaitan Kerajaan (GDRN), sebanyak 60 peratus daripada sumbangan berjumlah RM58 juta telah berjaya dilaksanakan.

“Susulan pengumuman kerajaan mengenai pemberian Baucer Pembelian Barangan Elektrik, Kementerian Tenaga dan Sumber Asli (KetSA) akan menggunakan mekanisme Kelestarian dicapai melalui Kecekapan Tenaga (SAVE) iaitu penerima boleh mula membuat pembelian di premis terpilih atau secara dalam talian bermula 7 Jan 2022.

“Pada tarikh yang sama, diskaun dan Baucer Pembaikan Kenderaan juga akan terpakai bagi pembaikan dari 19 Dis 2021,” katanya dalam kenyataan lapor Bernama.

Terdahulu Ismail Sabri mempengerusikan Mesyuarat Khas Task Force Pengurusan Pasca Banjir Bencana Monsun Timur Laut 2021/2022, hari ini.

Beliau turut menerima taklimat status tindakan daripada enam kluster yang telah ditubuhkan bagi mengurus inisiatif Pasca Banjir Bencana Monsun Timur Laut 2021/2022.

Ismail Sabri berkata permohonan bagi Pinjaman Bantuan Bencana untuk perusahaan mikro, kecil dan sederhana (PMKS) Bank Negara Malaysia (BNM) telah mula dibuka untuk permohonan pada 27 Dis 2021.

“Permohonan moratorium sehingga enam bulan bagi pinjaman sedia ada boleh dibuat bermula 19 Dis 2021,” katanya.

Bagi pinjaman TEKUN untuk PMKS yang telah diumumkan pada 20 Dis lepas, katanya pelaksanaan telah pun bermula pada 1 Jan 2022, melibatkan dana sebanyak RM30 juta.

“Bagi inisiatif Pembersihan dan Pembaikan Infrastruktur Awam, dana berjumlah RM25 juta telah diperuntukkan kepada Kementerian Perumahan dan Kerajaan Tempatan, Kementerian Pertahanan Malaysia dan Kementerian Dalam Negeri,” katanya.


Debat perkara biasa, kenapa Ismail Sabri tolak: Soal penasihat strategik

Isu penolakan Perdana Menteri sementara Datuk Seri Ismail Sabri Yaakob berhubung cabaran Presiden PKR Datuk Seri Anwar Ibrahim, supaya diadakan debat dalam kalangan calon Perdana Menteri (PM) menjelang Pilihan Raya Umum Ke-15 (PRU-15), menjadi persoalan penganalisis dan penasihat strategik.

Malah, alasan yang diberikan ‘poster boy’ Barisan Nasional (BN) itu bahawa “debat bukan budaya kita” perlu ditolak kerana banyak perdebatan umum dan terbuka diadakan di Malaysia.

Penganalisis Kanan BowerGroupAsia – firma penasihat strategik – Arinah Najwa menolak dakwaan bahawa perdebatan bukan sebahagian daripada politik Malaysia.

“Perdebatan di Parlimen adalah perkara biasa dan ada juga debat di televisyen… jadi mengapa tidak melakukannya sekarang?” katanya menurut ST.

“Berdasarkan pengiraan beliau (Ismail Sabri) dan tempoh berkempen yang singkat sebelum pilihan raya, ia (debat) mungkin tidak sesuai kerana anda mahu mesej dengan tenang.

“Dan walaupun ia bukan sebahagian daripada budaya kita, kenapa ia tidak boleh menjadi sebahagian daripada budaya kita (sekarang) jika orang melihat ada nilai dalam perdebatan ini,” soal Arinah sambil memetik perdebatan bersejarah antara Anwar dan bekas Menteri Penerangan Datuk Seri Ahmad Shabery Cheek pada 2008.

Pada 20 Oktober, Anwar mencadangkan calon PM daripada tiga gabungan utama yang bertembung dalam PRU-15 perlu berdebat antara satu sama lain sebelum hari pengundian.

Pengerusi PH itu berkata debat berkenaan harus tertumpu kepada perkara berkaitan dasar dan tidak menghina serta mengetengahkan isu yang menjadi tumpuan dalam kempen pilihan raya mereka.

Bagaimanapun, Ismail Sabri pada Selasa (25 Oktober 2022) menolak cadangan itu dengan mendakwa Malaysia tidak mempunyai “budaya” melihat calon PM berdebat secara terbuka.

PM sementara daripada BN itu mendakwa Anwar akan menjanjikan “bulan dan bintang” dalam debat, tatkala beliau sibuk menjalankan kempen pilihan rayanya.

Tawaran Anwar untuk berdebat bukanlah sesuatu yang mengejutkan, kerana beliau pernah terlibat dengan bekas Perdana Menteri Datuk Seri Najib Razak sebelum ini.

Najib kini menjalani hukuman penjara 12 tahun kerana menyalahgunakan berjuta-juta dolar daripada syarikat yang dikaitkan dengan 1Malaysia Development Berhad – SRC International Sdn Bhd.

Sebelum ini, idea perdebatan antara kedua-dua pihak berwajaran tinggi politik itu telah diapungkan tetapi ditolak oleh Najib, yang berkata ia bukan amalan budaya untuk berdebat dalam politik Malaysia.

Bagaimanapun, selepas Timbalan Presiden PKR Rafizi Ramli mengeluarkan cabaran itu pada April 2022, Najib mengubah fikirannya.

Perdebatan antara Najib dan Anwar pada bulan berikutnya tertumpu kepada sama ada syarikat minyak dan gas yang bermasalah – Sapura Energy – harus diselamatkan.


Polis gagalkan cubaan seludup syabu RM1 juta guna kurier di KLIA

Polis menggagalkan cubaan menyeludup dadah jenis syabu dari Lembah Klang ke Sabah dan Sarawak, melalui perkhidmatan kurier dan kargo di Lapangan Terbang Antarabangsa Kuala Lumpur (KLIA) dalam dua kes berasingan, bulan ini.

Ketua Polis Daerah KLIA Asisten Komisioner Imran Abd Rahman pada sidang media KLIA hari ini berkata dadah jenis syabu seberat 28 kilogram, yang dianggarkan bernilai RM1 juta itu dirampas di kawasan Kompleks Kargo KLIA pada 8 dan 11 Mei lalu.

Dalam rampasan pertama 8 Mei, sepasukan anggota Bahagian Siasatan Jenayah Narkotik Daerah KLIA telah merampas tiga bungkusan teh Cina yang berisi dadah disyaki syabu dianggarkan seberat 3,000 gram yang disorokkan dalam satu unit ketuhar gelombang mikro dipercayai untuk dihantar ke Tawau, Sabah.

“Manakala rampasan kedua pula dilakukan pada 11 Mei 2022 membabitkan 25 bungkusan plastik silver dan teh Cina berisi dadah disyaki jenis syabu dengan anggaran berat 25,000 gram yang juga disorokkan dalam dua unit alat pembesar suara untuk dihantar ke Kuching, Sarawak dan Tawau, Sabah.

“Anggaran keseluruhan nilai rampasan sebanyak RM 1.008 juta,” katanya dalam kenyataan pada sidang media hari ini.

Menurutnya siasatan mendapati pengirim menggunakan butir diri dan alamat palsu. Butir diri dan alamat penerima juga palsu.

Setakat ini, katanya tiada tangkapan dilakukan dan proses siasatan masih dijalankan di bawah Seksyen 39B Akta Dadah Berbahaya 1952.

Imran berkata pihaknya telah menggagalkan beberapa cubaan menyeludup dadah melalui Kompleks Kargo KLIA yang dianggarkan 56kg bernilai RM2 juta, sejak awal tahun ini

“Sejak awal tahun 2022 Bahagian Siasatan Jenayah Narkotik Daerah KLIA dengan kerjasama orang awam berjaya mematahkan beberapa cubaan penyeludupan dadah dengan jumlah rampasan keseluruhan sebanyak 56,078 gram yang dianggarkan bernilai RM2.018 juta di Kargo KLIA.

“Hasil analisa yang dijalankan, dengan jumlah berat gram dadah yang telah dirampas tersebut, ia boleh digunakan oleh lebih kurang 280,000 penagih,” katanya.

Katanya, modus operandi yang digunakan ahli sindiket adalah menghantar dadah yang disorokkan dalam peralatan elektrik dan pengubahsuaian kotak bagi mengaburi mata pihak berkuasa dengan menggunakan perkhidmatan kurier di sekitar Lembah Klang.

Beliau berkata kes ini disiasat mengikut Seksyen 39B Akta Dadah Berbahaya 1952 yang memperuntukkan hukuman, jika disabitkan kesalahan akan dijatuhkan hukuman mati atau penjara seumur hidup dan juga disebat tidak kurang 15 sebatan, sekiranya tidak dihukum dengan hukuman mati.

Beliau menyeru, kerjasama orang ramai untuk menyalurkan sebarang maklumat mengenai aktiviti pengedaran dadah yang menjadikan KLIA sebagai laluan untuk menjalankan aktiviti pengedaran dan penyeludupan dadah.


Nak tengok dia turun, kita cepat-cepat undi Perikatan Nasional: Muhyiddin

Pengundi di enam negeri digesa mengundi Perikatan Nasional (PN) sekiranya mahu melihat Datuk Seri Anwar Ibrahim tidak lagi menjadi Perdana Menteri (PMX), kata Tan Sri Muhyiddin Yassin.

Pengerusi PN itu berkata sudah tujuh bulan lebih kerajaan campuran memerintah tapi tiada satu dasar yang diperkenalkan dilihat membela rakyat, malah harga barang harian meningkat tetapi yang Anwar tahu hanya menyerang pembangkang dengan pelbagai tuduhan dan retorik politik.

“Rakyat nak dengar sekarang ini kita berhadapan dengan soal masalah besar, it is about our survival, nak hidup nak ada makanan di atas meja.

“Ini yang kita sedang hadapi pada hari ini, betul tak? Rakyat pada hari pertama bila kerajaan terbentuk mengharapkan sesuatu kenyataan yang jelas dan tegas tentang apa yang harus kerajaan lakukan dan tindakan mesti dibuat secara segera, tidak lengah-lengah kerana masalahnya adalah masalah besar.

“Bebanan rakyat tanggung ni tak boleh tertahan lagi,” katanya semasa berucap di pentas ceramah Jelajah Selangor Baharu di Sepang malam tadi.

Menurut Muhyiddin, kerajaan campuran sehingga hari ini tidak mengeluarkan sebarang langkah-langkah yang boleh memulihkan ekonomi negara dan menggesa pengundi di Selangor memilih PN pada Pilihan Raya Negeri (PRN) 12 Ogos depan.

“Sekarang dah lebih tujuh bulan, sampai hari ini tidak ada satu pun kenyataan, dia kata tunggu pada bulan lapan ini dia akan keluarkan naratif ekonomi dia.

“Rakyat bukan nak tunggu bulan lapan (Ogos), bulan lapan dah turun dah. Betul tak betul. Nak tengok dia turun tak? Kalau nak tengok dia turun cepat kita cepat-cepat undi Perikatan Nasional,” katanya lagi.

Muhyiddin juga mengkritik Anwar yang kononnya menentang rasuah tetapi sebaliknya melantik Presiden UMNO, Datuk Seri Ahmad Zahid Hamidi sebagai Timbalan Perdana Menteri dalam kerajaan campuran.

“Jelas terbukti dia (Anwar) kata menentang rasuah, tapi siapa dia ambil jadi Timbalan Perdana Menteri, Zahid Hamidi.

“Muka dia lebih cantik lagi daripada saya, ia walaupun orang tahu dia menghadapi pertuduhan di mahkamah dan kena beli diri 47 pertuduhan,” ujarnya lagi.

Jelasnya lagi, apabila rakyat di enam negeri menolak Pakatan Harapan (PH)-UMNO, sudah pastinya Zahid tidak dapat tidur malam dan berdepan tekanan yang kuat.

“Bila dah lihat rakyat seluruh negara enam negeri ni tolak dia dia akan tertekan… dia tak akan boleh tidur, siang malam tak boleh tidur,” katanya lagi.


Pegawai SPRM mengaku tidak bersalah seleweng RM25 juta

Seorang pegawai Suruhanjaya Pencegahan Rasuah Malaysia (SPRM) mengaku tidak bersalah di Mahkamah Sesyen Kuala Lumpur atas tuduhan menyeleweng wang tunai AS$6.94 juta, yang dirampas agensi berkenaan.

Shahrum Nizam Baharuddin, 40, didakwa dengan satu pertuduhan mengikut Seksyen 409 Kanun Keseksaan kerana melakukan pecah amanah (CBT).

Mengikut pertuduhan, dia didakwa melakukan kesalahan itu di bilik Ketua Cawangan Tindakan Khas Aras 14, Blok C Ibu Pejabat SPRM antara 17 Disember 2018 dan 9 April 2019 lalu.

Jika sabit kesalahan di bawah seksyen itu, dia boleh dihukum penjara selama tempoh tidak kurang dari dua tahun dan tidak lebih dari 20 tahun, dan dikenakan sebatan, dan boleh didenda.

Hakim Suzana Hussin, tidak membenarkan tertuduh diikat jamin dan menetapkan 18 Februari depan untuk sebutan semula kes.

Memetik laporan Mkini, pihak pendakwaan turut memaklumkan kepada mahkamah bahawa Shahrum Nizam akan dihadapkan dengan 110 lagi pertuduhan baharu membabitkan kes pengubahan wang haram.

Bagaimanapun, Timbalan Pendakwa Raya Wan Shaharuddin Wan Ladin tidak mendedahkan bila pertuduhan baharu itu akan dikenakan.

September lalu, SPRM menahan tiga pegawainya bagi membantu siasatan berhubung dakwaan salah guna kuasa dan penyelewengan dalam urusan kes terhadap seorang bekas ketua jabatan.

Wang tunai yang hilang itu disita SPRM pada 2018 ketika siasatan membabitkan bekas Ketua Pengarah Perisikan Luar Malaysia (MEIO), Datuk Hasanah Abdul Hamid.

Hasanah didakwa pada 2018 dalam kes pecah amanah membabitkan RM50.4 juta milik kerajaan. SPRM menyita wang tunai dan barangan daripada Hasanah berkaitan siasatan kes itu.

Hasanah kemudian dilepas tanpa dibebaskan daripada pertuduhan dalam perbicaraan pada April tahun ini, dan menuntut semula wang tunai yang disita sebelum mendapati sejumlah RM25 juta telah hilang.


Polis selesai rakam percakapan Tun M, Mukhriz

Polis hari ini selesai mengambil keterangan Pengerusi Pejuang Tun Dr Mahathir Mohamad dan anaknya yang juga Ahli Parlimen Jerlun Datuk Seri Mukhriz di Yayasan Kepimpinan Perdana (YKP) di Putrajaya.

Kedua-duanya memberi keterangan kepada pegawai dari Unit Jenayah Terkelas Bukit Aman selama satu setengah jam susulan penyertaan mereka pada perhimpunan Ahli Parlimen pembangkang di Dataran Merdeka 2 Ogos lalu.

Dua kenderaan yang membawa anggota polis itu tiba jam 1.54 petang dan terus memasuki perkarangan YKP, sebelum ketibaan bekas Perdana Menteri itu pada 2.16 petang.

Sebelum ini, beberapa Ahli Parlimen pembangkang hadir ke Ibu Pejabat Polis Daerah (IPD) Dang Wangi bagi memberikan keterangan berhubung isu sama.

Antaranya ialah Ahli Parlimen Ipoh Barat M Kula Segaran; Datuk Seri Saifuddin Nasution Ismail (Kulim-Bandar Baharu); Datuk Mahfuz Omar (Pokok Sena); Datuk Seri Salahuddin Ayub (Pulai) dan Gobind Singh Deo (Puchong).

Peguam Dr Mahathir dan Mukhriz, Mior Nor Haidir Suhaimi dan Muhammad Rafique Rashid Ali memaklumkan Pengerusi Pejuang dan Mukhriz akan disiasat mengikut peruntukan Akta Perhimpunan Aman 2012 dan Akta Pencegahan & Pengawalan Penyakit Berjangkit 1988.

“Ketika sesi memberikan keterangan kepada pihak polis itu, mereka memberikan kerjasama sepenuhnya dan menyatakan akan menjawab segala pertuduhan apabila hadir di mahkamah,” katanya dalam kenyataan hari ini.

Sehari selepas menghadiri perhimpunan itu Dr Mahathir mengakui kesilapannya dan berpendapat perhimpunan seperti itu tidak sepatutnya diadakan kerana boleh menyebabkan virus Covid-19 merebak di kalangan peserta yang duduk dekat tanpa penjarakan fizikal.

“Soal SOP (prosedur operasi standard)… itu saya dapati cukup susah.. saya mengaku saya sendiri dah buat salah,” kata Dr Mahathir.


Korea Selatan bergelut dengan peningkatan kes kematian Covid-19

Pegawai kesihatan Korea Selatan mengarahkan supaya pusat pembakaran mayat meningkatkan lagi kapasiti pembakaran harian, sementara rumah mayat diarah menambah lebih banyak peti sejuk susulan peningkatan kes kematian akibat jangkitan Covid-19.

Korea Selatan ketika ini sedang bergelut dengan kes kematian yang tinggi akibat penularan varian Omicron dikalangan rakyatnya.

Penularan varian Omicron yang pantas menyebabkan keadaan tak terkawal dihadapi Korea Selatan, ia mengakibatkan sistem kesihatan lumpuh susulan kes kemasukan hospital semakin meningkat setiap hari.

Kerajaan Korea Selatan sudah membenarkan 60 pusat pembakaran mayat di seluruh negara untuk beroperasi lebih masa sejak minggu lalu dan diarah meningkatkan pembakaran mayat daripada 1,000 kepada 1,400 pembakaran setiap hari.

Bagaimanapun, langkah tersebut masih belum dapat mengawal kepadatan mayat mangsa Covid-19 yang menunggu untuk dibakar di bandar metropolitan, Seoul.

Seoul sebuah bandar yang padat dengan penduduk, ia dihuni separuh daripada 52 juta penduduk Korea Selatan dan merupakan pusat penularan Covid-19.

Susulan keadaan pusat pembakaran mayat yang sesak, ia menyebabkan wakil keluarga mangsa Covid-19 yang mahu menguruskan pengebumian ahli keluarga perlu menunggu lebih lama untuk membakar mayat.

Untuk rekod, terdapat 1,136 rumah mayat seluruh Korea Selatan dan ia hanya mampu menempatkan kira-kira 8,700 mayat.

Korea Selatan melaporkan 384 kematian baharu akibat Covid-19 pada Selasa, selama enam hari berturut-turut lebih 300 kematian direkodkan.

Sementara itu, bilangan pesakit Covid-19 yang berada dalam keadaan serius atau kritikal adalah sebanyak 1,104 orang dengan hampir 70% daripadanya sedang berada dalam unit rawatan rapi (ICU).


92 kematian semalam, Johor tertinggi

Johor merekodkan jumlah tertinggi kematian akibat Covid-19 dalam tempoh 24 jam semalam, iaitu sebanyak 20 kes, sekali gus melonjak kumulatif di negeri itu sejak awal tahun lalu kepada 3,608 kes.

Kementerian Kesihatan (KKM) memaklumkan seramai 92 kematian direkodkan di seluruh negara semalam, meningkat berbanding 46 kematian yang dicatat pada Ahad. Jumlah itu termasuk 11 pesakit yang meninggal dunia sebelum dibawa ke hospital atau ‘brought in death’ (BID).

Keseluruhannya sebanyak 28,492 kematian direkodkan sejak awal tahun lalu hingga semalam, termasuk 5,751 kes BID, lapor KKM menerusi laman sesawangnya covidnow.moh.gov.my hari ini.

Dalam tempoh itu, Pulau Pinang dan Sarawak masing-masing mencatat 14 kematian, diikuti Kelantan (12); masing-masing lapan di Perak dan Sabah; Selangor (empat); dan masing-masing tiga di Negeri Sembilan dan Kuala Lumpur.

Kedah, Melaka dan Terengganu pula masing-masing merekodkan dua kematian. Tiada kes kematian dilaporkan di Pahang, Perlis, Labuan dan Putrajaya semalam.

Sembilan negeri kekal merekodkan jumlah kematian tertinggi, membabitkan Selangor sebanyak 9,572 kes, diikuti Johor (3,608 kes); Kuala Lumpur (2,542); Sabah (2,466); Kedah (1,962); Pulau Pinang (1,578); Negeri Sembilan (1,228); Sarawak (1,220); dan Perak (1,065 kes).

Sementara itu KKM turut memaklumkan jumlah kes aktif sehingga semalam turun lagi kepada 73,223 kes berbanding 75,947 yang direkodkan pada Ahad.

Daripada jumlah itu, 56,634 atau 77.3 peratus pesakit menjalani kuarantin di rumah, 13.3 peratus atau 9,753 pesakit di PKRC, 6,234 atau 8.5 peratus dirawat di hospital, dan 0.8 peratus atau 602 dimasukkan ke unit rawatan rapi, dengan 300 daripadanya memerlukan alat bantuan pernafasan.

Lima negeri merekodkan jumlah kes aktif tertinggi membabitkan Selangor sebanyak 14,658 kes diikuti Sarawak (9,267 kes); Johor (8,569); Sabah (8,265); dan Kelantan (5,566 kes).


RUU Anti Lompat Parti, calon Timbalan Speaker jadi tumpuan sidang Parlimen

Pembentangan Rang Undang-Undang Anti Lompat Parti bakal menjadi tumpuan pada Mesyuarat Kedua Penggal Kelima Parlimen ke-14 yang akan berlangsung selama tiga minggu bermula Isnin (18 Julai) ini.

Rang Undang-undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti itu dijangka dibentang atau diletakkan di atas meja Ahli Dewan Rakyat pada Isnin untuk dijadikan rujukan mereka, lapor Bernama.

Menurut Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan Rabu lepas, rang undang-undang itu dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Beliau berkata sebelum itu, libat urus Bahagian Hal Ehwal Undang-undang dan Jabatan Peguam Negara (AGC) bersama Ahli Dewan Rakyat kerajaan akan diadakan pada 25 Julai dan libat urus bersama Ahli Dewan Rakyat pembangkang pada 26 Julai.

Setelah mendapat kelulusan Dewan Rakyat dan Dewan Negara, rang undang-undang itu akan dipersembahkan kepada Yang di-Pertuan Agong antara 11 dan 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.

Rang undang-undang itu merupakan antara perkara dipersetujui dalam Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH) pada September tahun lepas bagi membentuk satu kerjasama dwipartisan dengan mendukung semangat Keluarga Malaysia.

Dalam pada itu, isu kos sara hidup dijangka menjadi topik perbincangan terutama menerusi soalan Ahli-Ahli Parlimen pada persidangan itu setelah terdapat cadangan daripada PAS supaya sidang khas Parlimen diadakan bagi membincangkan perkara itu.

Sebelum ini, Wan Junaidi dilapor berkata tiada keperluan untuk mengadakan sidang khas itu kerana Ahli Parlimen boleh mengemukakan usul mengenai isu berkenaan semasa persidangan Dewan Rakyat yang akan berlangsung sehingga 4 Ogos.

Selain itu, bacaan kali kedua dan ketiga bagi sembilan rang undang-undang dalam senarai Aturan Urusan Mesyuarat Dewan Rakyat lepas yang ditangguhkan dijangka dibawa ke persidangan kali ini.

Rang undang-undang itu adalah Rang Undang-Undang Perhutanan Negara (Pindaan) 2022; Rang Undang-Undang Pencegahan dan Pengawalan Penyakit Berjangkit (Pindaan) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Antigangguan Seksual 2021.

Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Racun (Pindaan) 2022; Rang Undang-Undang Kawalan Padi dan Beras (Pindaan) 2022; Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dan Rang Undang-Undang Suruhanjaya Bebas Tatakelakuan Polis 2020 yang ditangguhkan berdasarkan Peraturan Mesyuarat 62 Dewan Rakyat.

Sementara itu, mesyuarat kali ini juga bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.

Usul berkenaan ditangguh ketika persidangan pada 25 Okt tahun lepas sebelum sekali lagi ditangguh pada mesyuarat 1 Mac lepas.

Azalina yang melepaskan jawatan itu pada 23 Ogos tahun lepas tetap menggalas tanggungjawab sebagai Timbalan Yang Dipertua Dewan Rakyat sementara ketika persidangan Dewan Rakyat.

Mesyuarat kali ini juga menyaksikan Menteri Perusahaan Perladangan dan Komoditi Datuk Zuraida Kamaruddin mewakili kerusi Parti Bangsa Malaysia (PBM) setelah mengumumkan keluar Bersatu pada 26 Mei lepas.

Dua lagi Ahli Parlimen turut mewakili parti itu iaitu Larry Soon @ Larry Sng Wei Shien (Julau) dan Steven Choong Shiau Yoon (Tebrau).

Mesyuarat kali ini akan berlangsung dalam fasa peralihan ke endemik dengan Ahli Parlimen dan petugas perlu mematuhi prosedur operasi standard (SOP) ditetapkan termasuk memakai pelitup muka di dalam bangunan, namun tidak perlu lagi menjalani ujian pengesanan COVID-19 setiap dua kali seminggu seperti yang dilakukan pada mesyuarat lepas.


Kapal berlanggar di Laut Jawa, 17 nelayan masih hilang

Tujuh belas nelayan warga Indonesia hilang selepas bot dinaiki terbalik selepas berlanggar dengan kapal kargo di Laut Jawa semalam, kata Badan SAR Nasional Indonesia (Basarnas).

Jurucakap Basarnas, Yusuf Latif berkata, gerakan mencari semua nelayan kapal MV Barokah Jaya yang karam masih dilakukan pasukan penyelamat agensi itu.

“Kejadian itu berlaku kirakira 5.30 petang waktu tempatan. Seramai 15 anak kapal berjaya diselamatkan dan gerakan mencari 17 lagi masih dijalankan,” katanya.

Antara yang hilang termasuk pemilik kapal nelayan itu, H Tohir.

Katanya, mereka yang diselamatkan mengalami cedera ringan dan akan dihantar ke hospital berhampiran.

Kapal nelayan itu dikatakan berlanggar dengan pengangkut pukal Habco Pioneer, yang mempunyai muatan hampir 30,000 tan. – Agensi


Penarikan sokongan lama saya terbatal, kata Nazri kembali sokong PN

Ahli Parlimen senior UMNO, Datuk Seri Nazri Aziz mengesahkan kembali menyokong kerajaan Perikatan Nasional (PN) yang dipimpin Perdana Menteri Tan Sri Muhyiddin Yassin.

Jelasnya, keputusan tersebut membatalkan penarikan sokongan sebelum ini yang diumumkannya bersama seorang lagi Ahli Parlimen Machang Datuk Ahmad Jazlan Yaakob pada tahun lalu.

“Dengan keputusan ini, penarikan sokongan yang saya buat sebelum ini terbatal,” kata Ahli Parlimen Padang Rengas itu dipetik laporan Astro Awani.

Nazri sebelum ini mendedahkan sudah mengumpul surat akuan (SD) untuk menyokong Menteri Luar Datuk Seri Hishammuddin Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Yang di-Pertuan Agong (YDPA).

Jelasnya lagi, langkah itu sebagai tindakan balas terhadap Presiden UMNO, Datuk Seri Ahmad Zahid Hamidi yang memberikan maklumat mengelirukan kepada YDPA berhubung sokongan kepada Ketua Pembangkang Datuk Seri Anwar Ibrahim sebagai calon Perdana Menteri.

Beliau juga mendakwa ditipu Zahid semasa menarik sokongan terhadap kerajaan pada Oktober tahun lalu apabila ketua perancang tersebut mendapat peruntukan untuk kawasan Parlimennya dan beliau pula tidak diberikan peruntukan kerana tindakan menarik sokongan itu.


Empat warga asing hilang ketika menyelam di Pulau Tokong Sanggol

Empat penyelam warga asing dilaporkan hilang ketika menyelam di Pulau Tokong Sanggol, Mersing, tengah hari tadi, kata Pengarah Maritim Negeri Johor Laksamana Pertama Maritim Nurul Hizam Zakaria.

Beliau berkata pihaknya menerima maklumat melalui Pusat Penyelarasan Carilamat Maritim (MRCC) Putrajaya jam 2.35 petang mengenai empat penyelam warga asing tidak timbul selepas melakukan latihan selaman sekitar 12 tengah hari.

Beliau berkata mangsa terdiri daripada remaja lelaki warga Britain berusia 14 tahun, lelaki warga Britain berusia 46 tahun, wanita warga Perancis berusia 18 tahun dan wanita warga Norway berusia 35 tahun, lapor Bernama.

“Sehingga 4 petang ini, tiada sebarang penemuan mangsa terlibat,” katanya dalam kenyataan hari ini.

Nurul Hizam berkata Op Carilamat telah diaktifkan pada 2.45 petang melibatkan aset daripada Agensi Penguatkuasaan Maritim Malaysia, Pasukan Polis Marin dan Jabatan Perikanan Malaysia.


Anwar kena berhati-hati dengan parti anak murid yang pernah tarik sokongan

Tindakan UMNO yang pernah menarik sokongan sehingga kerajaan Perikatan Nasional sebelum ini jatuh perlu dijadikan iktibar buat Datuk Seri Anwar Ibrahim.

Ahli Parlimen Tasek Gelugor itu tidak menolak Perdana Menteri (PM) mungkin terpaksa akur dengan anak muridnya, Datuk Seri Ahmad Zahid Hamidi dan menuruti apa sahaja permintaannya walaupun terpaksa mengadaikan prinsip perjuangan sebelum ini kononnya mahu sebuah kerajaan yang berintegriti dan tidak korup.

“Kasihan kepada perdana menteri cakap pasal reformasi tetapi berhadapan dengan kelompok yang boleh ugut dia, pernah ada rekod jatuhkan kerajaan sendiri, kalau tak penuhi tuntutan mereka masa Muhyiddin dan Ismail sebelum ini.

“Muhyiddin (Tan Sri Muhyiddin Yassin) dijatuhkan oleh beberapa pemimpin BN yang tarik sokongan,” katanya dipetik semasa temubual dengan Astro Awani.

Untuk rekod, Anwar berjaya menjadi PM ke-10 selepas mendapat sokongan UMNO-Barisan Nasional (BN) yang diketuai anak muridnya walaupun melanggar ketetapan parti tersebut sebelum ini dan menipu para pengundi semasa kempen Pilihan Raya Umum Ke-15 (PRU-15) lalu.

Sebelum ini, beberapa pimpinan BN yang menarik sokongan kepada Muhyiddin sehingga terjatuhnya kerajaan Perikatan Nasional.

Dalam pada itu, Wan Saiful berkata kerajaan di bawah pimpinan Anwar pada masa ini bergantung pada BN dalam blok kerajaan.

Katanya, sekiranya diganggu-gugat kesungguhan Anwar untuk reformasi, kerajaan akan terus tidak stabil

“Jadi kes mahkamah ini akan jadi perhatian. Tiba-tiba Zahid Hamidi tak bersalah…..apa akan berlaku?…. dan jika Zahid bersalah apa kesannya dalam konteks kerajaan. Ini perkara besar,” katanya lagi.

Sementara itu, Ketua Penerangan itu juga berkata beliau bangga PN berada dalam blok pembangkang dan prinsip sanggup ketepikan jawatan dan kuasa itu dijaga.

Berbeza dengan PH yang sanggup kompromi dengan parti yang dikutuk dan dihina sebelum ini hanya demi dapatkan kuasa.

“Saya bangga duduk di sebelah PN. Cuma saya bimbang dengan sikap ahli politik populis dalam kerajaan PH inilah yang membuatkan rakyat dalam negara muak dengan orang politik.

“Sekejap cakap lain, esok cakap lain dan lusa cakap lain,” katanya.


Dalam tempoh enam bulan KWSP raih RM34.05 bilion

Kumpulan Wang Simpanan Pekerja (KWSP) mencatat jumlah pendapatan pelaburan sebanyak RM34.05 bilion untuk separuh tahun pertama berakhir 30 Jun 2021 (1H 2021), peningkatan sebanyak RM6.79 bilion atau 25 peratus, berbanding RM27.26 bilion bagi tempoh yang sama pada 2020.

Ketua Pegawai Eksekutif KWSP Datuk Seri Amir Hamzah Azizan berkata, jumlah pendapatan pelaburan kasar untuk suku tahun kedua (S2 2021) adalah RM14.77 bilion, RM0.35 bilion lebih rendah daripada RM15.12 bilion yang dicatatkan pada suku tahun yang sama tahun lalu.

Katanya, ekuiti terus menjadi penyumbang utama pendapatan untuk S2 2021, sebanyak RM7.89 bilion, yang merangkumi 53 peratus daripada jumlah pendapatan pelaburan kasar.

“Sebagai polisi untuk mengekalkan portfolio yang sihat, KWSP telah mengamalkan turun nilai kos ke atas ekuiti tersenarai. Turun nilai kos pada S2 2021 adalah sebanyak RM0.21 bilion berbanding RM1.66 bilion untuk suku tahun yang sama pada 2020, berikutan pemulihan pasaran global yang berterusan.

“Setelah mengambil kira turun nilai kos ini, sejumlah RM14.56 bilion pendapatan pelaburan bersih telah dicatatkan pada S2 2021[1], iaitu 8% lebih tinggi daripada RM13.46 bilion yang dicatatkan pada S2 2020.

“Prestasi kukuh yang dicapai oleh KWSP pada 1H 2021 ini adalah dipacu oleh pemulihan progresif di pasaran ekuiti dan kebanyakan kelas-kelas aset yang lain, tatkala pasaran global mengalami kebangkitan semula,” katanya dalam kenyataan hari ini.

Amir Hamzah berkata pelaksanaan program vaksin Covid-19 yang sedang giat dijalankan, di samping pembukaan semula sektor ekonomi, telah meningkatkan prestasi ekuiti di pasaran maju.

Bagaimanapun, katanya, prestasi ekuiti di pasaran baru muncul adalah lebih lembab berikutan peningkatan kes Covid-19 di beberapa negara di Asia Tenggara, dan disusuli pula oleh kejatuhan harga saham yang ketara akibat tindakan pihak berkuasa China yang mengetatkan peraturan ke atas sesetengah sektor.

Instrumen Pendapatan Tetap terus menyumbang pendapatan yang stabil sebanyak RM5.28 bilion, atau 36 peratus, kepada jumlah pendapatan pelaburan kasar pada S2 2021. Ini adalah lebih rendah berbanding RM6.17 bilion yang dicatatkan pada S2 2020, berikutan pengurangan keuntungan dagangan, selaras dengan kadar faedah yang lebih tinggi pada S2 2021, berbanding tempoh yang sama tahun lalu.

Hartanah dan Infrastruktur, dan instrumen Pasaran Wang, pula masing-masing mencatatkan pendapatan RM1.40 bilion dan RM0.20 bilion.

Kepelbagaian pelaburan KWSP dalam pelbagai kelas aset, pasaran dan mata wang yang berbeza terus memberikan kestabilan pendapatan dan menyumbang nilai tambah kepada pulangan keseluruhan.

Setakat akhir Jun 2021, aset pelaburan KWSP adalah berjumlah RM989.14 bilion, yang mana 37 peratus adalah pelaburan di luar negara. Pada S2 2021, pelaburan luar negara telah menjana pendapatan sebanyak RM8.71 bilion, iaitu 59% daripada jumlah pendapatan pelaburan kasar yang dicatatkan.

“Bagi membantu ahli yang terkesan oleh pandemik, KWSP telah melancarkan kemudahan i-Sinar dan i-Citra yang bertujuan untuk meringankan beban kewangan ahli. Setakat ini, sebanyak RM67.6 bilion telah dikeluarkan.

“Sekitar 89 peratus pemohon i-Sinar dan 86 peratus pemohon i-Citra telah menyatakan bahawa pengeluaran yang dibuat telah digunakan untuk menampung perbelanjaan harian atau keperluan kewangan yang mendesak,” katanya.

Mengenai prospek sehingga akhir 2021, Amir Hamzah mejelaskan untuk separuh tahun 2021 berikutnya, keberkesanan usaha pemulihan negara adalah bergantung kepada perkembangan situasi Covid-19 dalam masa terdekat ini.

“Walaupun kami yakin bahawa pakej rangsangan dan inisiatif Kerajaan akan dapat membantu meningkatkan sentimen perniagaan dan permintaan dalam negeri, kami amat bimbang dengan keselamatan persaraan rakyat, terutamanya apabila 46 peratus ahli KWSP yang berumur di bawah 55 tahun hanya mempunyai kurang daripada RM10,000 dalam simpanan mereka.

“Pandemik ini telah mengakibatkan kejatuhan yang ketara dalam peratusan ahli yang mencapai Simpanan Asas (RM240,000 pada 55 tahun) daripada 36 peratus kepada 27 peratus, susulan daripada pengeluaran yang telah dibuat bagi menampung pendapatan mereka semasa krisis Covid-19 ini.

“Pandemik ini juga telah mencetuskan peningkatan jumlah pekerja gig di negara ini, dan biarpun ia membantu mereka untuk bertahan, ramai yang berhadapan dengan masalah ketidakcukupan simpanan persaraan akibat pendapatan yang tidak tetap atau stabil. Selain itu, manfaat pekerja dan liputan perlindungan sosial mereka juga bakal terjejas,” katanya.

Kesannya bukan sahaja terhadap kesejahteraan masa depan pekerja, malahan akan membebankan pihak Kerajaan. Strategi utama KWSP di masa hadapan adalah untuk memastikan pekerja gig serta mereka yang bekerja dalam sektor tidak formal untuk diserap ke dalam Skim KWSP agar mereka juga berpeluang menabung seawal mungkin dan merancang persaraan mereka.

“Ketika kita sedang pulih daripada krisis, fokus KWSP adalah untuk membantu ahli membina semula simpanan persaraan mereka agar mereka memperoleh persaraan yang bermaruah.

“Kami akan tetap fokus kepada Alokasi Aset Strategik kami dan sentiasa peka terhadap perkembangan profil risiko pasaran agar penambahbaikan dapat dilakukan. Di samping itu,matlamat asas KWSP untuk menjana pulangan dan melindungi kesejahteraan masa depan ahli dapat dipenuhi,” jelas beliau lagi.


Dakwaan Nilai 3 dalam Selangor, admin N9 Radar sedia disoal siasat

Pengasas laman Facebook N9 Radar bersedia tampil memberi keterangan kepada polis selepas didakwa menyebarkan berita palsu yang mengatakan Nilai 3 terletak dalam negeri Selangor.

“Pihak admin telah menerima banyak komen, PM dan DM sama ada di Whatsaap / Facebook berkaitan panggilan pihak IPD Nilai berhubung satu posting yang telah dimuatnaik di page kami hari ini.

“Sehubungan dengan itu, atas rasa tanggungjawab, esok, Pengasas Page N9Radar akan tampil memberi keterangan kepada pihak IPD Nilai berhubung isu ini,” kata kenyataan pengasas laman itu hari ini.

Terdahulu, polis Seremban membuka kertas siasatan berhubung kes pemilik akaun Facebook N9 Radar kerana disyaki menyebarkan berita palsu mendakwa Nilai 3 terletak di Selangor.

Ketua Polis Daerah Nilai, Superintendan Mohd Fazley Ab Rahman, berkata pemilik akaun Facebook itu akan dipanggil memberi keterangan dalam masa terdekat bagi membantu siasatan.

“Kita menegaskan bahawa Nilai 3 adalah kawasan dalam pentadbiran IPD Nilai, Negeri Sembilan, dan bukan terletak di Selangor,” katanya dalam satu kenyataan, semalam.

Katanya, kes disiasat mengikut Seksyen 505(b) Kanun Keseksaan kerana kenyataan yang menyebabkan kegentaran awam, dan Seksyen 233 Akta Komunikasi dan Multimedia 1998 kerana oenggunaan tidak wajar kemudahan rangkaian perkhidmatan.

Beliau berkata, dakwaan yang tular dalam media sosial itu boleh menyebabkan kegentaran awam dan menimbulkan kekeliruan kepada orang ramai.


Putera Charles jadi Raja baharu serta merta ganti Ratu Elizabeth II

Susulan kemangkatan Ratu Elizabeth II pada Khamis, Putera Charles diangkat sebagai pengganti menjadi Raja British yang baharu serta-merta.

Untuk rekod, Charles iaitu Putera Wales, yang berusia 73 tahun adalah pewaris tertua dalam sejarah British.

Terdahulu, Istana Buckingham mengumumkan kemangkatannya Ratu Elizabeth II, raja paling lama dalam sejarah monarki British meninggal dunia di Balmoral, Scotland.

“Ratu meninggal dunia secara aman di Balmoral petang ini,” kata kenyataan Istana Buckingham.

Semua anak Ratu Elizabeth II – Charles, Puteri Anne, 72, Putera Andrew, 62, dan Putera Edward, 58, bergegas ke untuk berada di sisi Ratu Elizabeth II di Balmoral, Scotland.

Mereka turut disertai oleh anak lelaki Charles, Putera William dan Putera Harry.

Dua hari lalu, Ratu Elizabeth II melantik Liz Truss sebagai perdana menteri ke-15 dalam pemerintahannya dan dilihat tersenyum dalam gambar tetapi kelihatan lemah dan menggunakan tongkat.

Satu gambar pertemuan itu mencetuskan kebimbangan apabila terdapat kesan lebam ungu pekat di tangan kanan Ratu Elizabeth II.

Suaminya, Putera Philip, mangkat tahun lalu pada usia 99 tahun.


Noh Omar belum pilih parti, tapi akan ‘bermain’ pada PRN Selangor

Bekas Pengerusi Badan Perhubungan UMNO Selangor, Tan Sri Noh Omar belum membuat pilihan untuk menyertai mana-mana parti, tetapi berkata beliau akan bertanding pada Pilihan Raya Negeri (PRN) Selangor.

Beliau yang dipecat daripada UMNO pada 27 Januari lalu mengakui masih mempertimbangkan ‘lamaran’ daripada beberapa parti yang menemuinya sebelum ini.

“Tunggu, sekarang belum ada pertandingan hebat-hebat. Saya ini ‘player’ dan bukan penonton.

“Bila sampai Pilihan Raya Negeri (PRN) ia ibarat Piala Malaysia. Masa itu saya tiada pilihan dan kena pilih mana mana ‘team’ (parti) untuk bermain,” katanya menurut BH.

Beliau berkata demikian selepas program Back to School anjuran Kelab Pendidikan Parlimen Tanjong Karang di Dewan Orang Ramai Kampung Sungai Gulang-Gulang, di Tanjung Karang, hari ini (Rabu, 15 Mac 2023).

Pada majlis itu, seramai 400 pelajar dan murid menerima bantuan persekolahan.

Noh berkata, beliau melihat sesebuah parti yang boleh bekerja, memberikan semangat perjuangan, tidak mementingkan diri dan lebih mementingkan rakyat tanpa mengira kaum.

“Namun, penting bagi saya adalah Bumiputera dan kaum lain mesti bersama.

“Mana-mana parti meletakkan Islam sebagai perkara utama sesuai dengan Perlembagaan kita kerana Islam adalah agama Persekutuan,” katanya.

Media sebelum ini melaporkan, Noh yang juga bekas Ahli Majlis Tertinggi (MKT) UMNO dan bekas Ahli Parlimen Tanjong Karang dipecat disebabkan pelanggaran disiplin parti mengikut Perlembagaan UMNO kerana kesalahan semasa Pilihan Raya Umum Ke-15 (PRU-15).

Pada PRU itu, Barisan Nasional tidak mencalonkannya, tetapi memilih Wanita UMNO Bahagian Tanjung Karang, Datuk Habibah Mohd Yusof.

Habibah bagaimanapun, kalah kepada Datuk Dr Zulkapferi Hanafi dari Perikatan Nasional (PN).


Kabinet tak pernah bincang PRU-15, fokus bantu rakyat: Menteri agama

Kerajaan pimpinan Perdana Menteri Datuk Seri Ismail Sabri Yaakob sentiasa menumpukan kepada usaha membantu rakyat, terutama ketika suasana ekonomi yang mencabar ketika ini, berbanding perkara lain.

Menteri di Jabatan Perdana Menteri (Hal Ehwal Agama) Datuk Idris Ahmad berkata sehingga hari ini, isu selain daripada kepentingan rakyat, termasuk mengenai Pilihan Raya Umum ke-15 (PRU-15) tidak pernah disentuh oleh Perdana Menteri ketika mempengerusikan mesyuarat Kabinet.

“Dalam Kabinet sebenarnya lebih menumpukan dan membincangkan bagaimana kita nak membantu rakyat terutama dalam suasana ekonomi yang agak berat pada hari ini, macam mana kita nak berikan bantuan sama ada melalui subsidi, program jualan murah, itu yang selalu kita fikirkan.

“Dan Perdana Menteri juga minta supaya penumpuan ke arah itu, dia tak sentuh lagi bab berkenaan dengan pilihan raya setakat ini,” katanya kepada Bernama.

Idris berkata pada ketika ini, setiap pemimpin politik seharusnya mengelakkan diri daripada terlibat dengan perebutan kuasa yang akhirnya hanya akan merugikan rakyat.

Sebaliknya, beliau berkata kedudukan sebagai pemimpin seharusnya dipergunakan dengan sebaik mungkin untuk menjadi pemudah cara kepada kehidupan rakyat.

“Kita perlu ingat bahawasanya kita menjadi pemimpin politik ini sebahagian daripada ajaran agama. Sebab itu janganlah kita cemarkan politik ini sebab politik adalah tugas yang mulia.

“Dalam hal sebegini bila kita menjadi pemimpin, kita mesti jadi pemudah cara kepada rakyat. Kita fikir siang malam untuk rakyat.

“Apabila (berlaku) perebutan kuasa, rakyat yang menjadi mangsa. Negara kita (menerima) kesan daripada Covid-19, rakyat baru nak bernafas, tiba-tiba bila kita berebut macam ini akan mewujudkan suasana yang tidak kondusif yang seterusnya akan memberikan kesan kepada ekonomi,” katanya.

Justeru, Idris menggesa seluruh pimpinan politik di negara ini untuk mendahulukan kepentingan rakyat berbanding kepentingan politik masing-masing.


Kes Covid-19 di Sydney melonjak, tentera dikerah kuat kuasa sekatan

Bandar terbesar di Australia, Sydney, merekodkan lonjakan kes tempatan Covid-19 hari ini, sekali gus memberi amaran bahawa penularan wabak itu akan menjadi semakin buruk, terutama di negeri New South Wales.

Sydney telah memasuki minggu keenam sekatan darurat dan semalam, kerajaan melanjutkan lagi tempoh ‘lockdown’ selama empat minggu lagi sehingga 28 Ogos.

Kerajaan New South Wales juga dilaporkan telah meminta bantuan pihak tentera untuk menguatkuasakan ‘lockdown’ di bandar yang dihuni kira-kira enam juga penduduk itu.

Sejak beberapa minggu ini, varian Delta telah mula merebak ke seluruh ibu kota Sydney.

Di sebalik ‘lockdown’ itu, Sydney yang menjadi ibu negeri New South Wales melaporkan 239 lagi jangkitan baharu Covid-19, iaitu rekod harian tertinggi sejak Mac tahun lalu.

Ketua Menteri New South Wales, Gladys Berejiklian berkata keadaan mungkin akan bertambah buruk kerana jumlah orang yang dijangkiti sangat tinggi dan ia telah menular dalam kalangan masyarakat.

Berejiklian juga memaklumkan terdapat satu kes kematian akibat Covid-19 di ibu kota itu dan menjadikan 13 kes kematian di seluruh New South Wales. Keseluruhannya Australia mencatatkan 921 kematian.

Dengan sedikit sahaja bukti bahawa sekatan baru-baru ini mengurangkan bilangan kes, Berejiklian menegaskan peraturan baharu akan dikenakan di barat daya dan barat Sydney di mana sebahagian besar kes Covid-19 menular.

Mengikut protokol kesihatan yang dikeluarkan, penduduk di lapan kawasan tumpuan di Sydney diwajibkan memakai pelitup muka ketika keluar rumah. Mereka hanya dibenar keluar dalam lingkungan lima kilometer sahaja dari rumah masing-masing.

Polis New South Wales memaklumkan bahawa pihaknya telah meminta kerjasama 300 orang anggota tentera bagi membantu melaksanakan perintah penutupan yang lebih ketat mulai esok.

Berejiklian berkata sebahagian projek besar pembinaan akan dibenar beroperasi.

Beliau turut menegaskan bahawa sekatan dan protokol kesihatan itu dilanjutkan kerana masih ramai penduduk Sydney yang belum mendapat suntikan vaksin.

Berdasarkan data dikeluarkan pihak berkuasa Australia, hanya sekitar 17 peratus daripada penduduk New South Wales yang berusia 16 tahun ke atas telah menerima suntikan vaksin. – Agensi


Tular “istana” Tajuddin yang sedang diubahsuai selepas pemecatan

Selepas dipecat gara-gara bersikap tidak profesional ketika mengendalikan sidang media insiden kemalangan tren, nama Datuk Seri Tajuddin Abdul Rahman kembali hangat diperkatakan orang ramai susulan tular video sebuah kediaman mewah ibarat “istana” yang didakwa milik Ahli Parlimen Pasir Salak itu.

Video yang dirakam oleh seorang individu itu menunjukkan sebuah rumah sedang dalam proses diubahsuai bak istana yang difahamkan berada di kawasan elit Bukit Damansara.

Laporan tular rumah mewah Tajuddin.

Sebuah portal berbahasa Melayu The Malaysia Life (https://themalaysialife.com/selepas-dipecattular-pula-istana-besar-tajuddin-yang-sedang-diubahsuai/) membuat liputan berhubung isu tersebut selepas beberapa gambar rumah Tajuddin yang berlegar-legar dalam media sosial dan juga dikongsi oleh orang ramai.

Hasil semakan Agenda Daily, rumah mewah tersebut yang terletak di Jalan Setiarasa, Bukit Damansara merupakan alamat rumah Tajuddin sama dengan yang tertera dalam surat pemecatannya sepertimana dihantar oleh Menteri Kewangan.

Justeru, perkongsian video yang berdurasi 23 saat itu menimbulkan persoalan dalam kalangan warganet sekiranya dakwaan itu benar dan ada juga komen nakal yang menyindir bagaimana Tajuddin mahu membayar kos ubahsuai rumahnya itu selepas dipecat.

Warganet mula mempersoalkan daripada mana datangnya wang ahli politik senior UMNO itu untuk membina rumah semegah istana berkenaan, bagaimanapun seorang wartawan yang rapat dengan beliau memberitahu Tajuddin sememangnya diketahui sudah kaya dan terkenal dengan jolokan ‘The Six Million Dollar Man’.

Beliau dipecat oleh Majlis Tertinggi UMNO pada 1995 kerana terlibat dalam suatu skandal politik wang RM6 juta untuk merebut jawatan sebagai ketua bahagian Pasir Salak yang ketika itu disandang oleh Menteri Besar Perak, Tan Sri Ramli Ngah Talib.

Ketika itu, Datuk Seri Anwar Ibrahim menjadi Timbalan Perdana Menteri dan kuat menyokong Ramli. Pada 1998, beliau diterima semula menyertai UMNO tanpa syarat dan dipilih sebagai Timbalan Ketua UMNO Pasir Salak tanpa bertanding pada 2000.

Sementara itu, Kementerian Kewangan bertindak menamatkan perkhidmatan Datuk Seri Tajuddin Abdul Rahman sebagai Pengerusi Prasarana Malaysia Bhd (Prasarana) serta merta selepas kontroversi sidang medianya berhubung isu insiden LRT pada Isnin.

Tajuddin dilantik sebagai Pengerusi Prasarana pada 11 Mei tahun lalu.

Awal hari ini, Tajuddin menerima desakan supaya meletak jawatan susulan kenyataan dan tingkah laku beliau pada sidang media selepas melawat lokasi kejadian nahas LRT kelmarin.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Meskipun telah dipecat, Tajuddin menerimanya dengan gembira dan menyifatkan ia tidak perlu dijadikan isu walaupun menerima kecaman teruk.

Pengarah Pilihan Raya UMNO itu masih tidak berasa bersalah dengan tindakannya semasa sidang media baru-baru ini, malah memberi jawapan angkuh seakan tidak kisah dengan pemecatan tersebut selepas dihubungi wartawan portal berbahasa Inggeris.


Kes rasuah solar: Rosmah fail rayuan cabar pelantikan pendakwa utama

Datin Seri Rosmah Mansor telah memfailkan rayuan di Mahkamah Persekutuan terhadap keputusan Mahkamah Rayuan yang menolak permohonan beliau untuk mencabar pelantikan mendiang Datuk Seri Gopal Sri Ram sebagai pendakwa utama dalam kes rasuahnya membabitkan projek solar hibrid bernilai RM1.25 bilion.

Isteri bekas Perdana Menteri Datuk Seri Najib Razak itu, memfailkan rayuan itu pada hari ini melalui Tetuan Akberdin & Co, telah mengemukakan beberapa persoalan undang-undang untuk dipertimbangkan oleh mahkamah, menurut laporan Bernama.

Antaranya adalah sama ada Peguam Negara Tan Sri Idrus Harun berhak di bawah undang-undang untuk mengeluarkan surat pelantikan bertarikh 21 Mei 2021 secara retrospektif bagi pelantikan Sri Ram sebagai Timbalan Pendakwa Raya Kanan mulai 15 Nov 2018, sedangkan secara fakta dan undang-undang Idrus hanya dilantik memegang jawatan Peguam Negara pada 2021.

Pada 22 Jun lepas, Mahkamah Rayuan menolak rayuan Rosmah untuk kebenaran memulakan semakan kehakiman bagi mencabar pelantikan Sri Ram sebagai ketua pendakwa dalam kesnya.

Pada 30 Ogos 2022, Mahkamah Tinggi Kuala Lumpur tidak memberi kebenaran kepada Rosmah untuk memulakan semakan kehakiman bagi mencabar pelantikan Sri Ram sebagai ketua pendakwa dalam kesnya.

Rosmah, 71, yang memfailkan permohonan untuk mendapatkan kebenaran bagi memulakan semakan kehakiman di Mahkamah Tinggi pada 24 Jun 2022, menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Dalam permohonan semakan kehakiman itu, Rosmah memohon pengisytiharan bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat) masing-masing bertarikh 8 Julai 2020, 11 Mei dan 21 Mei 2021 adalah menyalahi undang-undang.

Selain itu, beliau memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.

Pada 1 Sept lepas, Mohamad Zaini memutuskan bahawa Rosmah bersalah atas pertuduhan rasuah berkaitan projek solar hibrid dan menjatuhkan hukuman penjara 10 tahun serta denda RM970 juta.

Beliau kemudian memfailkan rayuan terhadap sabitan serta hukuman terhadapnya dan Mahkamah Rayuan menetapkan empat hari, dari 11 hingga 14 Julai untuk mendengar rayuan itu.


Mahathir, Muhyiddin jumpa lepas Aidiladha, bincang kerjasama

Bekas perdana menteri, Tun Dr Mahathir Mohamad mengesahkan akan mengadakan pertemuan dengan Pengerusi Perikatan Nasional (PN), Tan Sri Muhyiddin Yassin selepas hari raya Aidiladha ini.

Menurutnya ia bagi membincangkan kerjasama antara mereka melalui Proklamasi Orang Melayu yang disebut-sebut sebelumnya.

“Sebelum (Hari) Raya Haji agak sukar kerana esok adalah hari raya…saya nak jumpa dengan Muhyiddin untuk jelaskan pergerakan Proklamasi Orang Melayu.

“Ini bukan untuk sokong sesiapa, ia untuk sokong orang Melayu secara keseluruhannya kerana kita lihat orang Melayu hilang kawalan terhadap negara ini dan mereka akan menderita sekiranya tidak mempunyai kuasa untuk mentadbir negara ini,” katanya pada satu sidang media khas, hari ini.

Awal bulan ini, Dr Mahathir menyatakan kesediaan untuk Kembali menjalin kerjasama dengan Muhyiddin melalui proklamasi diasasnya itu sekiranya kedua-dua pihak dapat mencapai matlamat yang sama.

Semalam, Muhyiddin dilaporkan bersetuju bertemu dengan Dr Mahathir.

Sebelum ini Mahathir berkata Proklamasi Orang Melayu dilihat mampu memberi kesedaran kepada orang Melayu tentang nasib mereka yang dilihat kehilangan kuasa di negara sendiri di mana jika penyatuan tidak dicapai, kedudukan kaum itu akan semakin terhakis.

Usahanya itu mendapat sokongan beberapa pemimpin termasuk Presiden PAS, Tan Sri Abdul Hadi Awang; Naib Presiden PAS, Datuk Seri Ahmad Samsuri Mokhtar; Setiausaha Agung PAS, Datuk Seri Takiyuddin Hassan dan Penolong Setiausaha Agung, Shahir Sulaiman.

Pengerusi Muafakat Nasional, Tan Sri Annuar Musa yang juga bekas ahli UMNO turut menyatakan sokongan terhadap proklamasi tersebut.

Dalam pada itu, Mahathir smpat menyindir UMNO yang dipimpin Datuk Seri Ahmad Zahid Hamidi yang merancang untuk menganjurkan Kongres Ekonomi Melayu.

“Sekarang baru teringat nak buat kongres, selama ini cuma teringat nak buat duit,” katanya.


Najib tak beri kelulusan tukar pelaburan PSI AS$2.3 bilion: Saksi

Mahkamah Tinggi Kuala Lumpur hari ini diberitahu bahawa Datuk Seri Najib Razak tidak pernah memberikan kelulusannya kepada pengurusan 1Malaysia Development Berhad (1MDB) untuk menukar pelaburan Petro Saudi International (PSI) syarikat itu kepada ‘nota janji hutang’ yang dikatakan bernilai AS$2.3 bilion.

Bekas pengarah bukan eksekutif 1MDB Tan Sri Ismee Ismail, 58, berkata demikian semasa disoal balas oleh peguam Tan Sri Muhammad Shafee Abdullah dalam perbicaraan bekas perdana menteri itu berhubung penyelewengan RM2.3 bilion daripada dana 1MDB.

Ismee bersetuju dengan cadangan peguam itu bahawa adalah tidak masuk akal bagi pengurusan 1MDB menerima nota janji hutang tanpa cagaran lapor Bernama.

Saksi pendakwaan ke-13 itu juga bersetuju bahawa ‘nota janji hutang’ tersebut tidak pernah ditunjukkan kepada lembaga pengarah 1MDB.

Apabila ditanya mengenai pemahamannya mengenai nota janji hutang itu, Ismee berkata: “Ia seperti ‘saya berjanji untuk membayar’ “.

Beliau juga berkata pengurusan dana itu seolah-olah bertindak atas arahan ahli perniagaan dalam buruan Low Taek Jho atau Jho Low.

Sebelum ini, mahkamah diberitahu bahawa 1MDB membayar AS$1 bilion pada 2009 untuk 40 peratus kepentingan dalam usaha sama itu manakala PSI memegang baki 60 peratus. Dana tersebut kemudiannya ditukarkan kepada nota Murabahah Islamiah.

1MDB kemudian membayar AS$830 juta lagi antara 2010 dan 2011 bagi tujuan yang sama. Menjelang 2012, nota itu dikatakan bernilai AS$2.22 bilion.

Muhammad Shafee kemudian menyoal saksi mengenai laporan kewangan 1MDB bagi 2013 yang sepatutnya dimuktamadkan oleh firma audit KPMG namun mereka tidak dapat berbuat demikian walaupun selepas setahun.

Menjawab perkara itu, Ismee berkata ia disebabkan oleh KPMG tidak berpuas hati terhadap dokumen dan jawapan yang diberikan oleh pengurusan 1MDB kepada syarikat audit berkaitan pelaburan 1MDB dalam Brazen Sky Ltd, sebuah syarikat yang diperbadankan di British Virgin Islands oleh Jho Low.

Ismee berkata pada masa itu, beliau telah meminta satu mesyuarat diadakan oleh pengurusan 1MDB, semata-mata untuk mengemas kini lembaga pengarah terutamanya berhubung dokumen dan butiran yang diminta oleh KPMG mengenai isu pelaburan Brazen Sky, kerana KPMG membangkitkan isu ‘aset asas’ pelaburan.

Muhammad Shafee: Adakah anda, terfikir bahawa KPMG menyusahkan? Ismee menjawab mereka ‘agak mendesak’.

Muhammad Shafee: Mereka mempunyai alasan kukuh untuk mendesak. Sekarang, jika melihat kembali, anda tahu apa yang berlaku kepada wang (pelaburan)? Ismee menjawab: Ya.

Ismee juga bersetuju dengan cadangan peguam itu bahawa sepanjang proses itu, Najib tidak menghalang audit 1MDB oleh KPMG.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Wisma Putra nafi laporan pegawai kedutaan Malaysia lari dari Ukraine

Kementerian Luar (Wisma Putra) hari ini menafikan dakwaan media asing mengatakan pegawai Kedutaan Besar Malaysia di Kyiv, Ukraine melarikan diri dari wilayah itu.

Wisma Putra juga menafikan, kononnya tiada prosedur operasi standard (SOP) pemindahan pegawai kedutaan dan individu warganegara keluar dari Ukraine, dan menyifatkan semua dakwaan itu sebagai tidak berasas.

Dalam kenyataan hari ini, Wisma Putra berkata semua kedutaan besar Malaysia, termasuk di Kyiv, mempunyai pelan pemindahan yang sedia diaktifkan sekiranya perlu, dan sentiasa dikemas kini berdasarkan situasi di lapangan dan keperluan semasa.

Kerajaan membincangkan pelan pemindahan rakyat Malaysia dari Ukraine dan pelaksanaannya secara terperinci ketika Mesyuarat Jemaah Menteri pada 16 Februari lalu, di mana Menteri Luar memaklumkan perkembangan di Ukraine, terutama status keselamatan dan kebajikan rakyat Malaysia di sana.

“Mengambil kira keadaan yang meruncing di lapangan dan bagi menjamin keselamatan dan kebajikan rakyat Malaysia, Perdana Menteri membuat keputusan pada 24 Februari supaya Pelan Evakuasi warganegara Malaysia di Ukraine diaktifkan serta-merta.

“Pergerakan misi evakuasi warganegara Malaysia dari Ukraine dan maklumat sensitif seperti pelan evakuasi tidak didedahkan kepada umum demi menjaga keselamatan semua yang terbabit dalam misi itu.

“Pendekatan ini penting bagi memastikan pelaksanaan misi berjalan lancar mengikut perancangan yang ditetapkan,” katanya.

Wisma Putra juga berkata penggunaan empat kereta, termasuk dua kenderaan kedutaan, sememanganya adalah sebahagian daripasa pelaksanaan dan perancangan misi pemindahan itu.

“Penggunaan kenderaan kecil dan bukannya bas telah mengambil kira bilangan yang terbabit dalam misi ini dan juga bagi memudahkan pergerakan serta menjaga keselamatan sepanjang perjalanan.

“Setakat ini, hanya beberapa kedutaan asing sahaja yang menggantung operasi di Kyiv atau memindahkan operasi mereka ke bandar lain di Ukraine.

“Operasi Kedutaan Besar Malaysia di Kyiv terpaksa digantung sementara kerana dua pegawai kedutaan terbabit secara langsung dalam pelaksanaan misi evakuasi ini,” katanya.

Sebelum ini, South China Morning Post (SCMP) melaporkan, diplomat Malaysia melarikan diri dari Kyiv dengan empat kereta selepas bas sewa mereka tidak tiba.

SCMP mendakwa, mereka terpaksa melarikan diri selepas proses pemindahan tidak berjalan lancar kerana kerajaan Malaysia sebelum ini menjangkakan pencerobohan Russia terhadap Ukraine tidak akan berlaku.


PN tak takut undi 18, pendaftaran automatik pemilih: PM

Perdana Menteri, Tan Sri Muhyiddin Yassin, menjelaskan kerajaan Perikatan Nasional (PN) tidak gentar sekiranya pengundi usia 18 dan pendaftaran pemilih automatik dilaksanakan segera.

Sambil menyokong sekiranya Suruhanjaya Pilihan Raya (SPR) menyegerakan proses pelaksanaannya, beliau bagaimanapun menerima penjelasan Pengerusi SPR, Datuk Abdul Ghani Salleh, baru-baru ini, mengenai penangguhan pelaksanaan proses itu.

“Ini bukan mengenai kerajaan PN. Ia adalah tentang suruhanjaya yang kami sokong. Apa juga usaha mereka (SPR) untuk selesaikan kerja-kerja mereka, kita bantu. Tetapi keupayaan dalam situasi pandemik dan sebagainya, tidak boleh buat begitu (laksanakan pendaftaran automatik dan Undi18).

“Oleh itu, saya menerima penjelasan SPR. Kita tidak boleh debat tentang isu itu (pelaksanaan), jadi kalau boleh, segerakan,” kata Ahli Parlimen Pagoh itu pada sidang media selepas merasmikan Zon Ekonomi Khas Pagoh fasa pertama, hari ini.

Membidas dakwaan sesetengah pihak kononnya PN mempunyai kaitan dengan penangguhan pelaksanaan proses berkenaan, Muhyiddin berkata, keputusan itu dibuat oleh badan bebas sendiri setelah mengambil kira pelbagai aspek pelaksanaannya.

Sambil menekankan keputusan itu diputuskan sendiri SPR, beliau berkata, badan bebas itu ada menjelaskan bahawa mereka tidak mampu melaksanakannya dalam masa terdekat memandangkan pelbagai aspek harus diambil kira dan membabitkan pelbagai agensi termasuk Jabatan Pendaftaran Negara (JPN).

“Dia (Pengerusi) menerangkan, keupayaan untuk melaksanakannya bukan sahaja datang dari SPR, tetapi juga badan-badan lain. (Contohnya) Jabatan Pendaftaran Negara…kalau nak didaftarkan secara automatik, kena semak kad pengenalan, dia (pemilih) punya alamat… jadi ini kerja-kerja yang besar, melibatkan jutaan pengundi baharu, jadi saya tak boleh pertikaikan,” katanya.

Muhyiddin memberitahu beliau juga ada bertanyakan kepada SPR sama ada pelaksanaan itu boleh dipercepatkan daripada tarikh yang diberikan SPR iaitu seawal 1 September 2022.

“(SPR kata) Kalau boleh September (2022), itu pun paling cepat. (Saya tanya) kalau boleh September tahun ni? Dia kata tak boleh. Habis nak paksa macam mana.

“Jadi kita semua emosi mengenainya…ia bukan mengenai kerajaan PN takut kepada orang muda. Nanti daftar, lepas itu tak sokong PN. Saya percaya sebahagian besar anak muda ini menyokong kerajaan…jadi lagi cepat lagi bagus.

“Tapi nak buat macam mana. Ini soal yang berbangkit…jadi kita perlu realistik mengenainya, tak perlu politik sangat. Biar kita lihat bagaimana SPR boleh melaksanakan tanggungjawabnya,” katanya.

Perdana Menteri berkata demikian ketika mengulas mengenai sama ada keputusan SPR itu adalah satu keputusan yang relevan. Kelmarin, SPR dalam satu kenyataan mengumumkan pendaftaran pemilih automatik dan Undi18, dijangka hanya boleh dilaksanakan selepas 1 Sept 2022.

Keputusan itu menimbulkan pelbagai reaksi masyarakat dan parti politik yang kebanyakannya tidak bersetuju dengan langkah berkenaan.


PRN Selangor: DAP mahu tanding dua kerusi DUN milik Bersatu, tak serah kepada UMNO

Dua kerusi yang ditandingi parti Bersatu sebelum ini juga akan ditandingi DAP pada Pilihan Raya Negeri (PRN) yang akan diadakan pada tahun ini.

Ketetapan itu secara tidak langsung UMNO tidak akan diberikan kerusi untuk bertanding di kerusi Dewan Undangan Negeri (DUN) yang menjadi milik Bersatu sebelum ini dan dua kerusi tersebut adalah tambahan kepada 16 kerusi yang ditandingi DAP sebelum ini.

Naib Pengerusi DAP Selangor Ng Suee Lim mengesahkan mereka akan mempertahankan 16 kerusi yang dimenangi sebelum ini, selain dua kerusi tambahan tersebut.

“Setakat ini, kita akan pertahankan 16 kerusi dan campur dua kerusi tambahan. DAP juga bertanding di DUN Teratai kerana kita anggap kerusi yang menang akan ditandingi semula, itu perkara asas.

“Kerusi ditandingi mana-mana parti dalam PH akan dipertahankan, walaupun di tengah-tengah wujudnya ‘katak’, pengkhianat, tapi prinsipnya akan pertahankan kembali kerusi itu,” katanya dipetik laporan FMT.

Sementara itu, Ng berkata, Pakatan Harapan (PH) Selangor akan memuktamadkan pembahagian kerusi bulan ini.

Pada 14 Jan lalu, Timbalan Presiden PKR Rafizi Ramli berkata, PH dan Barisan Nasional (BN) berpotensi menawan kira-kira 53 daripada 56 kerusi DUN jika kedua-duanya bergabung pada PRN.

Ketika ditanya sama ada DAP sedia menyerahkan kerusi kepada BN pada PRN, Ng berkata, perkara itu “tertakluk kepada perbincangan kelak”.

“Dalam politik semua, serba boleh, politik rencam dan unik mengikut keadaan semasa, saya tak menolak sebarang andaian tapi tertakluk perbincangan, kerusi menang memang sukarlah untuk dibincangkan.

“Memang tak bertolak ansur (serah kerusi menang), dalam konteks parti masing-masing. PKR dan Amanah (juga) punya prinsip sedemikian,” katanya.

Untuk rekod, Bersatu mempunyai tujuh wakil dalam DUN Selangor.

Tujuh ADUN tersebut adalah Datuk Seri Mohamed Azmin Ali (Bukit Antarabangsa), Hilman Idham (Gombak Setia), Harumaini Omar (Batang Kali); Mohd Shaid Rosli (Jeram); Sallehudin Amiruddin (Kuang); Adhif Syan Abdullah (Dengkil) dan Datuk Abdul Rashid Asari (Selat Klang).


Ramasamy bidas DAP kini dikuasa ‘Maharaja’, punca keluar parti

P. Ramasamy menjelaskan tindakan keluar DAP adalah disebabkan parti tersebut sudah dikuasai ‘Maharaja’ yang disifatkannya tamak kuasa.

Bekas Timbalan Ketua Menteri II Pulau Pinang mendedahkan DAP terlalu dikuasai kumpulan ‘Maharaja’ yang menentukan calon pilihan mereka dalam Pilihan Raya Negeri (PRN) negeri itu.

“Saya jelas melihat kepimpinan parti peringkat kebangsaan bergantung sepenuhnya kepada individu yang digelar ‘Maharaja’ yang dimaksudkan dan senarai calon bertanding DUN Pulau Pinang yang dikemukakan Kon Yeow selaku Ketua Jawatankuasa Negeri dengan lima keahlian juga telah diketepikan.

“Terdapat beberapa pemimpin baik dalam DAP tetapi kemerosotan ke arah politik kurang bermutu dan sikap akur kepada kempimpinan tertinggi nampaknya tak dapat dielakkan lagi.

“Tiada hairan juga kini parti DAP disifatkan sebagai parti yang mengambil haluan seperti MCA dan MIC,” katanya dipetik laporan media hari ini.

Ramasamy juga membidas tidak berprinsip kepimpinan parti yang turut mengugurkan lima lagi wakil rakyat muda bersamanya pada 18 Julai lalu juga punca beliau terpaksa meninggalkan parti selepas 18 tahun menjadi ahli.

“Saya boleh memahami mengapa pemimpin kanan digugurkan selepas keputusan dibuat pada 18 Julai lalu tetapi tiada sebab kenapa tiga calon muda iaitu Yeoh Sin Yin, Soo Lip Chee dan Satees Muniandy turut digugurkan. Ia menyebabkan saya pelik dan terkejut.

“Dua daripadanya adalah ahli Exco dan seorang lagi adalah ADUN (Ahli Dewan Undangan Negeri) yang berkhidmat sepenggal bersama parti dan kerajaan negeri dengan setia.

“Ini bukan peremajaan atau pemulihan parti tetapi ternyata satu tindakan penyingkiran politik untuk mengenepikan mereka yang dibayangkan sebagai penyokong kepada Ketua Menteri, Chow Kon Yeow,” katanya lagi.

Ditanya sama ada beliau menyertai parti politik lain atau tidak, Ramasamy belum lagi memikirkannya lagi.

“Saya sekarang mahu berehat dan menulis buku yang menjadi passion (minat) saya selama ini,” jelasnya lagi.

Katanya, surat perletakan segala jawatannya telah diserahkan kepada Setiausaha Agung DAP, Anthony Loke dan Chow Kon Yeow pukul 8.24 dan 8.25 pagi tadi.

Beliau juga menyesal dengan cara layanan yang diterima daripada Anthony.

“Kamu tahu tak Anthony merupakan bekas murid saya di Universiti Kebangsaan Malaysia saya mendidik dia, so dia patut ada rasa hormat terhadap pengalaman politik saya.

“Kalau dia nak gugurkan saya dia boleh panggil dengan humble dan boleh menyatakan parti membuat keputusan untuk tidak mencalonkan saya kali ini. Itu baru bersopan dan boleh dihormati.

“Saya sangat sakit hati dengan layanan yang diterima daripada bekas anak didik saya dengan cara sebegini,” kesalnya.


495 penerbangan tertunda ketika Aidilfitri lalu, lapor MAVCOM

Lapan peratus atau 495 penerbangan tertunda melebihi sejam direkodkan sepanjang tempoh perjalanan sempena Hari Raya baru-baru ini, menurut Suruhanjaya Penerbangan Malaysia (MAVCOM).

MAVCOM dalam penemuan awal siasatan yang dikeluarkan hari ini mengenai penundaan penerbangan oleh syarikat penerbangan ketika tempoh perjalanan Aidilfitri berkata, siasatan melibatkan analisis data gangguan jadual penerbangan yang dibuat berdasarkan data dikemukakan syarikat penerbangan dan pengendali lapangan terbang.

Menurutnya, berdasarkan penemuan awal MAVCOM, lebih 6,000 penerbangan domestik telah dikendalikan oleh syarikat penerbangan tempatan sepanjang tempoh perjalanan Aidilfitri dari 29 April hingga 9 Mei, 2022 berbanding lebih 8,000 penerbangan domestik yang dikendalikan sepanjang tempoh perayaan itu pada Jun 2019, sebelum penularan Covid-19.

“Sepanjang tempoh perjalanan itu, AirAsia mengendalikan 2,954 penerbangan yang mana 13 peratus atau 368 penerbangan tertunda melebihi satu jam. Ini diikuti Malaysia Airlines yang mengendalikan 1,447 penerbangan dengan mencatatkan tiga peratus atau 44 penerbangan tertunda.

“Selain itu, MASwings mengendalikan 656 penerbangan dengan 10 peratus atau 64 penerbangan tertunda, manakala penerbangan Firefly turut tertunda sebanyak dua peratus atau 15 penerbangan daripada 680 penerbangan yang dikendalikan,” katanya menurut laporan Bernama.

Katanya Batik Air (sebelum ini dikenali sebagai Malindo Air) yang mengendalikan 555 penerbangan mencatatkan satu peratus atau empat penerbangan yang tertunda.

Bagi penundaan penerbangan melebihi dua jam, analisis awal menunjukkan bahawa 71 peratus atau 119 penerbangan tertunda disebabkan beberapa faktor operasi, antaranya kekurangan pesawat, perhentian penerbangan malam yang tidak berjadual disebabkan had waktu pekerjaan sah anak kapal dan kelewatan ketibaan lanjutan dari penundaan, katanya.

Suruhanjaya berkata, ini diikuti oleh faktor-faktor teknikal seperti kerosakan pesawat, penyelenggaraan mendesak yang tidak dijadualkan, serta kekurangan alat ganti atau peralatan penyelenggaraan, yang secara kolektif menyumbang kepada 25 peratus atau 41 penerbangan yang ditunda melebihi dua jam.

“Kedua-dua faktor operasi dan teknikal menyumbang kepada 96 peratus atau 160 penerbangan daripada jumlah penerbangan yang ditunda melebihi dua jam dalam tempoh perjalanan tersebut. Faktor lain disumbangkan oleh keadaan cuaca buruk,” katanya.

Suruhanjaya tersebut sedang menjalankan siasatan lanjut mengenai penyediaan penjagaan bagi 160 penerbangan yang ditunda melebihi dua jam untuk memastikan sama ada penjagaan seperti yang ditetapkan di bawah Kod Perlindungan Pengguna Penerbangan Malaysia (MACPC) telah disediakan kepada pengguna.

Katanya pengguna yang terjejas akibat penundaaan penerbangan melebihi dua jam disebabkan faktor operasi dan teknikal hendaklah diberikan makanan, panggilan telefon dan akses Internet, selain penginapan dan pengangkutan bagi penundaan penerbangan selama lima jam atau lebih, sekiranya penginapan diperlukan oleh pengguna.

Pengerusi Eksekutif MAVCOM Datuk Seri Saripuddin Kasim berkata MACPC telah ditubuhkan untuk memastikan hak-hak pengguna penerbangan sentiasa dilindungi, dan syarikat penerbangan perlu mematuhi undang-undang sedia ada

“Pengguna harus ditawarkan penjagaan secara automatik seperti yang tertakluk di bawah MACPC dan tidak perlu meminta penjagaan daripada syarikat penerbangan.

“Suruhanjaya sedang dalam proses pengesahan justifikasi yang diberikan oleh syarikat penerbangan berkaitan penyediaan penjagaan semasa penundaan penerbangan dalam tempoh yang ditinjau,” katanya.

Menurut Saripuddin, MAVCOM tidak akan teragak-agak untuk melaksanakan kuasanya sekiranya justifikasi yang diberikan tidak memenuhi keperluan di bawah MACPC.

Saripuddin berkata bergantung kepada jenis dan tahap ketidakpatuhan, syarikat penerbangan boleh dikenakan penalti kewangan tidak melebihi RM200,000 untuk kesalahan pertama, dan dalam hal ketidakpatuhan kedua atau yang berikutnya, suatu amaun 10 kali daripada penalti kewangan yang telah dikenakan sebelumnya bagi ketidakpatuhan terhadap MACPC.

“Sebagai pengawal selia ekonomi dan komersial bagi industri penerbangan negara, adalah menjadi kewajipan kami untuk memastikan penyiasatan yang mendalam dan objektif dijalankan sebelum sebarang tindakan diambil oleh suruhanjaya.

“Selaras dengan mandat kami, MAVCOM bermatlamat untuk menjadikan industri penerbangan awam di Malaysia berdaya maju dari segi komersial dan berdaya tahan, sambil memperkasakan pengguna untuk melindungi hak-hak mereka sebagai pengguna penerbangan,” katanya.

Suruhanjaya turut menggesa semua syarikat penerbangan memainkan peranan dalam mendidik pengguna mengenai hak-hak penerbangan mereka seperti yang diperuntukkan dalam perenggan 19 MACPC.


UMNO Johor yakin Ismail Sabri patuh keputusan parti tak sambung MoU

Perdana Menteri Datuk Seri Ismail Sabri Yaakob dijangka akan patuh dengan keputusan UMNO untuk tidak menyambung Memorandum Persefahaman (MoU) Transformasi dan Kestabilan Politik dengan Pakatan Harapan (PH).

Pengerusi UMNO Johor, Datuk Seri Hasni Mohammad menyifatkan tiada lagi faedah untuk Ismail Sabri meneruskan MoU dengan pembangkang tersebut apabila parti sudah membuat pendirian supaya menamatkannya pada 31 Julai nanti.

“Tujuan MoU itu adalah untuk membentuk persefahaman antara kerajaan dan semua ahli Parlimen. Namun MoU kedua ini tidak perlu dilihat sebagai syarat untuk membentuk satu kestabilan dalam kerajaan.

“Saya tidak nampak Perdana Menteri, Datuk Seri Ismail Sabri Yaakob mempunyai sebarang masalah untuk memenuhi gesaan UMNO agar MoU berkenaan tidak disambung. Justeru, UMNO Johor senada dengan UMNO Pusat, MoU terbabit tidak perlu disambung,” katanya dipetik laporan media.

Ahli Dewan Undangan Negeri ( ADUN) Benut itu turut meminta agar semua pihak berhenti ‘bermain’ politik dan tidak membangkitkan berhubung isu untuk menyambung MoU tersebut.

“Saya rasa cukup bermain politik kerana sudah sampai masanya untuk bekerja kukuhkan semula ekonomi negara kita.

“Mana-mana pihak yang menuntut agar MoU antara kerajaan dan PH ini disambung ia adalah perkara yang tidak perlu dibangkitkan,” katanya.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Presiden UMNO Datuk Seri Ahmad Zahid Hamidi juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan pilihan raya umum ke-15 (PRU-15) diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa Perhimpunan Agung Khas sebelum ini ketetapan sudah dibuat supaya “Top 5” berunding.

Bagaimanapun baru-baru ini, Ketua Pembangkang Datuk Seri Anwar Ibrahim menyatakan kesediaan untuk berunding dengan Ismail Sabri bagi menyambung MoU 2.0.


Elaun 14,000 petugas PICK naik kepada RM600 selama 6 bulan lagi

Kerajaan menerusi Pakej Perlindungan Rakyat dan Pemulihan Ekonomi (Pemulih) memperuntukkan RM1 bilion lagi bagi memperkemas dan memperkasa Program Imunisasi Covid-19 Kebangsaan (PICK), kata Perdana Menteri Tan Sri Muhyiddin Yassin.

Mengumumkan pakej Pemulih bernilai RM150 bilion hari ini, beliau berkata RM400 juta diperuntukkan untuk menambah bekalan vaksin negara, sekali gus jumlah yang ditempah kerajaan cukup untuk menampung 130 peratus populasi rakyat berbanding 120 peratus sebelum ini.

“Penambahan bekalan vaksin ini antara lainnya adalah sebagai stok penimbal tambahan serta bertujuan memulakan proses vaksinasi bagi 6.4 juta remaja berumur 12 hingga 18 tahun. Anak-anak yang bakal menduduki SPM tahun ini akan diutamakan,” katanya.

Pada masa sama beliau berkata kerajaan juga memperuntukkan RM200 juta untuk membuka 29 Pusat Pemberian Vaksin (PPV) baharu, menaik taraf PPV sedia ada, melaksana PPV secara pandu lalu, PPV Bergerak dan program Outreach Home-to-Home.

Perdana Menteri turut mengumumkan kerajaan bersetuju menyelaras kadar pembayaran elaun khas kepada 14,000 petugas barisan hadapan kesihatan yang terlibat dalam PICK daripada RM200 kepada RM600 selama enam bulan bermula Julai ini.

Beberapa hari lalu, beliau mengumumkan kenaikan bayaran sagu hati daripada RM50 kepada RM100 sehari kepada sukarelawan kesihatan yang bertugas melebihi 12 jam sehari bermula bulan ini, yang turut diperluas kepada mereka yang bertugas di lapangan selain PPV seperti di pusat kuarantin.

“Kedua-dua inisiatif ini melibatkan peruntukan tambahan sebanyak 200 juta ringgit. Peruntukan ini merupakan pengiktirafan berterusan kepada jasa dan sumbangan barisan hadapan kesihatan kita yang masih terus berjuang demi bangsa negara yang tercinta,” katanya.

Perdana Menteri juga memaklumkan kerajaan memperuntukkan RM150 juta bagi menjayakan Program Imunisasi Industri Covid-19 Kerjasama Awam-Swasta (PIKAS), dan mengurangkan beban syarikat.

“Sebagai galakan kepada syarikat dan industri untuk menggunakan premis mereka sebagai PPV dan menjalankan program imunisasi kepada pekerja, kerajaan akan menyediakan bekalan vaksin, manakala pihak syarikat atau kilang akan memudahcara urusan logistik yang berkaitan.

“Kerjasama ini penting untuk membolehkan kita mempertingkatkan kadar vaksinasi dengan segera supaya penularan berterusan di tempat-tempat kerja dapat diputuskan dan dikawal dengan lebih baik,” katanya.

Inisiatif lain di bawah PIKAS, termasuk:

Perdana Menteri berkata kerajaan setuju memberi subsidi sehingga RM30 atas kos tambang teksi dan e-hiling kepada golongan kelainan upaya dan warga emas bagi memudahkan pergerakan mendapatkan vaksin pada hari temu janji mereka.

Beliau berkata kerajaan yakin segala usaha yang dirancang bagi melandaikan keluk penularan Covid-19 di Malaysia berada pada landasan tepat apabila sehingga 26 Jun lalu sebanyak tujuh juta dos suntikan vaksin berjaya dibekalkan kepada rakyat merangkumi lima juta individu.

“Sebanyak 15.5 peratus telah menerima dos pertama dan hampir 2 juta orang atau 6 peratus telah lengkap menerima dua dos suntikan vaksin.

“Alhamdulillah, kita juga telah berjaya mengekalkan kadar pemberian vaksin secara purata melebihi 200,000 sehari dalam tempoh 7 hari lalu. Selain itu, seramai 16.3 juta orang telah berdaftar untuk mendapatkan bekalan vaksin setakat ini,” katanya sambil menegaskan kerajaan sentiasa memantau penularan varian baharu Covid-19, Delta Plus.


Apa bos nak, bos dapat, BOT tak diberi peluang bersuara: Pendakwaan

Presiden UMNO, Datuk Seri Ahmad Zahid Hamidi yang merupakan pemegang amanah dalam Yayasan Akalbudi mempunyai kuasa dan kawalan penuh dalam badan tersebut.

Utusan Malaysia melaporkan, menurut Timbalan Pendakwa Raya, Datuk Raja Rozela Raja Toran, tidak cukup dengan itu, bekas Timbalan Perdana Menteri itu juga membuat segala keputusan dan menentukan `siapa yang kekal, siapa yang pergi’ dari Yayasan itu.

Jelasnya, penguasaan dan kawalan Ahmad Zahid dalam Yayasan Akalbudi apabila beliau dilantik pengarah bersama-sama Mohd. Samsuri Tun (saksi pendakwaan keempat – SP4) dan Profesor Dr. Zulkifli Senteri (saksi pendakwaan ketujuh – SP7) berkuat kuasa 18 Mac 1997. Ahli Parlimen (MP) Bagan Datuk itu juga merupakan antara pemegang amanah pertama badan itu.

“Dari segi pengurusan kewangan yayasan, tertuduh dan dua lagi individu itu merupakan penandatangan rasmi yayasan. Ini menunjukkan bahawa Yayasan telah mengamanahkan aset kepada mereka,”kata Raja Rozela.

Bagaimanapun, pada 4 April 2012, Mohd. Samsuri telah mengemukakan surat letak jawatan selepas mendapat notis kebankrapan dan kebetulannya, Zulkifli juga telah meletakkan jawatan pada hari sama.

“Menurut keterangan Zulkifli, beliau telah diminta untuk untuk meletakkan jawatan tanpa sebarang alasan diberikan. SP7 menyatakan pemandu tertuduh telah datang ke rumahnya atas arahan Ahmad Zahid dengan surat perletakan jawatan yang telah disediakan lebih awal untuk ditandatanganinya.

“Muhammad Nabil Saleh yang merupakan bekas setiausaha bahagian Bagan Datuk dan pegawai khas Ahmad Zahid dan ADUN Kawasan Hutan Melintang, Datuk Khairuddin Tarmizi kemudian dilantik oleh tertuduh untuk menjadi Ahli Lembaga Pemegang Amanah (BOT) namun telah dibiarkan dalam kesamaran berhubung operasi yayasan.

“Walaupun menjadi pemegang amanah, namun tertuduh adalah bos dan masih bos mereka. Jadi adalah tidak keterlaluan apabila dikatakan, apa bos hendak, bos akan dapat,”ujar Raja Rozela.

Tambahnya, barisan pembelaan dalam soal jawab bertanya kenapa tidak mengemukakan sebarang bantahan mengenai pengeluaran cek atau pembinaan masjid dan sebagainya, Raja Rozela menghujahkan, tiada mesyuarat BOT diadakan bagi membolehkan sebarang bantahan atau pandangan dibuat.

“Macam mana hendak bantah jika tiada mesyuarat? Tiada pemegang amanah diberi peluang untuk bersuara,” kata pendakwa raya itu.

Timbalan Pendakwa Raya itu menghujahkan demikian di akhir kes pendakwaan Ahmad Zahid, 69, yang dituduh atas 47 pertuduhan membabitkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram berjumlah jutaan ringgit milik Yayasan Akalbudi.

Kesalahan mengikut Seksyen 409 Kanun Keseksaan itu didakwa dilakukan antara 13 Januari 2014 dan 11 Januari 2016.

Terdahulu, Hakim Collin Lawrence Sequerah membenarkan permohonan Ahmad Zahid untuk mendapatkan semula pasport antarabangsanya bagi menjalani rawatan bagi sakit belakang dan leher yang dialaminya bermula 26 Oktober ini sebelum mengembalikannya pada 21 November 2021.

Bagaimanapun, mahkamah mengenakan syarat tambahan iaitu Ahmad Zahid perlu mencari seorang penjamin tambahan yang akan berada di negara ini sepanjang beliau mendapatkan rawatan di Jerman.

Peguam, Hamidi Mohd. Noh memaklumkan rakan Ahmad Zahid, yang juga seorang ahli perniagaan telah bersetuju untuk menjadi penjamin tambahan tersebut.

Pendengaran hujah bersambung esok.


PRN: Sedikit lagi belum selesai, kata PKR

Pakatan Harapan (PH) dan Barisan Nasional (BN) sudah 95% selesai menguruskan pembahagian kerusi bagi menghadapi pilihan raya negeri (PRN) di enam negeri yang bakal berlangsung tidak lama lagi.

Menurut Naib Presiden PKR, Chang Lih Kang hanya beberapa perkara lagi belum diselesaikan.

“Rundingan kerusi hampir selesai. Cuma ada sedikit sini sana yang belum selesai, tetapi secara amnya rundingan kerusi berjalan dengan aman dan baik,” katanya, lapor Bernama.

Beliau yang juga Menteri Sains, Teknologi dan Inovasi berkata demikian kepada pemberita selepas menyampaikan sumbangan RM10,000 kepada Projek Hebat II, Wau Rocketery Universiti Sains Malaysia (USM) di Nibong Tebal, hari ini.

Semalam, Ketua Jabatan Pilihan Raya UMNO, Datuk Seri Reezal Merican Naina Merican berkata semua rundingan yang dijalankan diperhalusi dari semasa ke semasa untuk mencapai persefahaman lebih baik sehingga keputusan akhir dapat dimuktamadkan.

“Setiap rundingan berteraskan formula gagasan kerajaan perpaduan demi memastikan pembelaan kepada rakyat serta memacu negara ke arah lebih baik.

“Berhubung pembahagian kerusi, kita ada perimeter yang ditetapkan,” katanya.

Kesemua negeri bersetuju membubarkan DUN masing-masing pada bula depan bagi memberi laluan kepada PRN dijalankan serentak.

Negeri-negeri berkenaan ialah Selangor, Negeri Sembilan, Pulau Pinang, Kelantan, Kedah, dan Terengganu.


PAS nafi kenyataan palsu yang tular dakwa Presiden calon PM

PAS menafikan sebuah kenyataan palsu yang sedang tular dengan mendakwa sokongan terhadap Presiden parti itu untuk menjadi Perdana Menteri.

Setiausaha Agung PAS, Datuk Seri Takiyuddin Hassan menyifatkan kenyataan palsu tersebut sebagai tidak benar dan mendakwa ia tiada kaitan dengan mana-mana pihak yang mengeluarkan kenyataan bertajuk ‘Sokongan Terhadap YB Tan Sri Tuan Guru Haji Abdul Hadi Awang, Ahli Parlimen Marang Sebagai Perdana Menteri Malaysia’.

“Kenyataan media yang sedang tular masa ini adalah palsu dan tiada kaitan dengan mana-mana pihak disebutkan,” katanya menerusi Facebook.

Sebelum ini, satu kenyataan media yang didakwa dikeluarkan oleh Takiyuddin tular di media sosial, antara lain memanjatkan kesyukuran kerana PAS akan diterima mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah esok.

Menurut kenyataan itu, ia didakwa bagi mempersembahkan surat akuan bersumpah daripada 115 Ahli Parlimen untuk memberi sokongan kepada Presiden PAS, Tan Sri Abdul Hadi Awang sebagai Perdana Menteri.

“PAS yakin dengan memiliki kepemimpinan serta ilmu yang tinggi beliau mampu memimpin Malaysia menjadi sebuah negara bertamadun dan disegani tanpa mengenepikan nilai-nilai Islam.

“PAS meminta rakyat untuk terus memberi sokongan terhadap kerajaan pimpinan ulama yang bakal dibina supaya tidak lagi berlaku sebarang pergolakan politik dan perebutan kuasa seperti yang sering ditimbulkan oleh Pakatan Harapan,” kata kenyataan yang tular.


Ramai stres kos sara hidup tinggi, sekolah buka serentak Ramadan

Dalam kehangatan rakyat membangkitkan isu menguruskan kewangan serentak bagi persiapan persekolahan anak, Ramadan dan Hari Raya Aidilfitri, nampaknya masih belum ada penyelesaian yang jelas daripada kerajaan.

Lebih mengecewakan rakyat apabila kerajaan tidak membenarkan pengeluaran Kumpulan Wang Simpanan Pekerja (KWSP) walaupun pelbagai pihak sudah menuntutnya kerana kesempitan hidup dihadapi semakin tenat.

Mana tidaknya, rata-rata pening memikirkan soal sumber kewangan sedia ada hingga menimbulkan kebimbangan buat pasangan suami isteri terutama yang mempunyai anak ramai.

Ini kerana, pendapatan bulanan yang diperoleh pada hujung Februari  dikatakan hanya cukup untuk membiayai hal perbelanjaan persekolahan anak-anak, sehingga terpaksa menangguhkan percutian.

Menurut Pensyarah Kanan (Bimbingan & Kaunseling), Pusat Pengajian Ilmu Pendidikan Universiti Sains Malaysia (USM), Dr. Syed Mohamad Syed Abdullah, individu yang memikirkan banyak perkara yang tertumpu pada satu masa mampu mengundang stres dan rasa gelisah.

“Stres berpunca apabila seseorang itu gagal menemui jalan penyelesaian atau solusi yang sedang difikirkannya terutama melibatkan kewangan.

“Maka, ini akan memberi lebih banyak tekanan kepada individu terbabit sehingga menjadi semakin serabut,” jelasnya.

Oleh itu, jika kita sebut tentang perbelanjaan dan keperluan harian, kita perlu lihat hirarki keperluan asas yang perlu dipenuhi terlebih dahulu. Sekiranya keperluan sekolah berada dalam senarai perkara asas, ia mesti didahulukan.

Menurut Syed Mohamad lagi, stres berkaitan kewangan juga berlaku apabila permintaan atau keinginan melebihi sumber kewangan yang diperoleh.

“Individu perlu merancang perbelanjaan. Ini bermaksud, jangan berbelanja sekali gus dan tidak berlebihan.

“Dalam hal ini, sewajarnya pengguna boleh membezakan keperluan dan kehendak atau keinginan yang merupakan dua perkara yang berbeza. Amalkan sikap berhemah,” ujarnya.

Beliau memberitahu, desakan anak-anak untuk mendapatkan sesuatu yang diinginkan juga menjadi penyebab masalah stres berlaku dalam kalangan ibu bapa hari ini.

“Sebenarnya, dalam hal ini, kita dapati bahawa anak-anak sukar memahami situasi yang dialami ibu bapa kerana mereka mempunyai kehendak masing-masing.

“Mereka (anak-anak) sukar memahami kekangan yang dialami ibu bapa. Namun, ada juga yang memahami dengan baik masalah yang dihadapi. Kaedah terbaik, ibu bapa seharusnya memberi penjelasan tentang perbelanjaan mereka kepada anak-anak dengan tenang dan rasional.

“Kewajaran ibu bapa perlu mengehadkan perbelanjaan. Utamakan keperluan utama yang perlu dibelanjakan dan pada masa sama, ibu bapa perlu melakukan perancangan perbelanjaan kepada anak-anak serta bagaimana menguruskannya mengikut kesesuaian,” katanya.

Dalam pada itu, Syed Mohamad berkata, khidmat kaunseling adalah pilihan tepat untuk pasangan mendapatkan titik penyelesaian.

“Kaunseling sebenarnya untuk semua termasuk tentang perihal kewangan dan perbelanjaan. Apabila ibu bapa terbeban dengan stres dan serabut jika memikirkan tentang kewangan, sebaiknya luah perkara tersebut supaya tidak memberi satu impak tekanan dalam bentuk pendaman yang negatif,” tambahnya.

Kesimpulan, pasangan suami atau isteri yang berdepan masalah stres atau murung berkaitan kewangan dinasihatkan agar bertenang, berhemah dan selesaikan dengan baik tanpa mengambil sebarang keputusan di luar jangkaan.


Dulu kritik PM jadi Menteri Kewangan, sekarang Rafizi kata boleh pula

Rafizi Ramli mempertahankan jawatan Menteri Kewangan yang dipegang Presiden PKR, Datuk Seri Anwar Ibrahim walaupun sebelum ini menentangnya, malah pernah mengkritik pihak lawan sebelum ini berhubung isu jawatan penting tersebut.

Berbeza selepas mendapat kuasa dan kini berada di Putrajaya, Menteri di Jabatan Perdana Menteri (Ekonomi) itu nampaknya tidak kisah pula apabila Perdana Menteri (PM) Ke-10 melantik dirinya sendiri menjadi Menteri Kewangan baru-baru ini.

“Tiada parti dapat majoriti untuk bentuk kerajaan, tetapi pada masa yang sama, kita perlu kepimpinan yang kuat untuk ekonomi.

“Kita juga tahu bahawa setiap parti komponen dalam kerajaan perpaduan mahu jawatan menteri kewangan, jadi buat masa ini, masuk akal bagi perdana menteri pegang jawatan itu untuk elak konflik,” kata Rafizi pada sidang media hari ini.

Untuk rekod, Rafizi sebelum ini pada 2015 dalam hantaran Facebooknya memaklumkan sudah memfailkan satu Rang Undang-Undang Persendirian untuk menggubal satu akta yang menghalang seorang PM daripada melantik dirinya sebagai Menteri Kewangan.

PM  terakhir menjadi Menteri Kewangan ialah Datuk Seri Najib Razak.

PM selepas itu, Tun Dr. Mahathir Mohamad, Tan Sri Muhyiddin Yassin dan Datuk Seri Ismail Sabri Yaakob tidak memegang portfolio Menteri Kewangan.

Bahkan, tiga PM itu tidak memegang sebarang portfolio menteri kerana jika mereka berbuat demikian, ia tindakan terkebelakang dalam sudut tadbir urus sebuah negara.


Anwar sedia sahut cabaran Dr Mahathir untuk dedah harta

Datuk Seri Anwar Ibrahim menyatakan beliau tiada masalah untuk mendedahkan segala hartanya yang didakwa diraih ketika menjadi Timbalan Perdana Menteri, seperti yang diminta oleh Tun Dr Mahathir Mohamad.

Perdana Menteri (PMX) itu menegaskan beliau adalah antara individu yang telah mengisytiharkan hartanya baru-baru ini bagi membuktikan ketelusan kepada rakyat.

“Saya antara orang yang isytihar harta, yang tidak dia (Tun Mahathir). Baru-baru ini pun, saya telah isytiharkan harga rumah berharga RM11 juta di Segambut.

“Jadi itu bukan rahsia, itu sudah diketahui umum,” katanya menurut laporan Bernama.

Terdahulu, Anwar menghadiri Malaysia Madani di Dataran Merdeka, KL hari ini.

Isnin lepas, Dr Mahathir bukan sahaja mencabar Anwar mendedahkan segala hartanya itu malah mendakwa pengerusi Pakatan Harapan itu sebagai seorang daripada pemimpin lama yang turut dituduh membantu kroni.

Dalam cabarannya itu, Dr Mahathir berkata Anwar perlu membuktikan tuduhannya itu kononnya memiliki harta yang banyak dan beliau sedia memberi separuh wang yang didakwa dimilikinya kepada Ahli Parlimen Tambun itu jika terbukti benar.

“(Atas) sebab (tuduhan) itu, saya cabar Anwar, kalau (dia dapat) jumpa RM1 bilion (yang dikatakan) duit (yang ada kepada) saya, saya (akan) bagi dia separuh (daripada amaun itu).

“(Berkaitan) bekas pemimpin (yang didakwa kaut keuntungan), dia cabar buat apa, dulu dia ‘ex-Malay leader’ juga, (saya rasa) dia patut isytihar dia punya harta dahulu… bagi contoh dan dia bagi (cabaran itu) kepada semua orang.

“(Paling utama ketika ini) beliau tidak payah suruh orang lain, jawab (dan buktikan dahulu) tuduhan kononnya saya ada berbilion (ringgit), (Datuk Seri) Mukhriz (Mahathir) ada berbilion, ada jet dan sebagainya, tunjuk (kepada umum),” katanya sebelum ini.


PRU-15: UMNO syor undi November, keputusan kes Zahid Disember

UMNO mencadangkan hari pengundian Pilihan Raya Umum Ke-15 (PRU-15) diadakan pada awal November, kononnya bagi mengelak musim banjir.

Setiausaha Agung UMNO Datuk Seri Ahmad Maslan bagaimanapun, berkata UMNO akan menyerahkan kepada keputusan Suruhanjaya Pilihan Raya (SPR) untuk memutuskan bila pengundian perlu dijalankan.

“UMNO percaya PRU-15 boleh diadakan sebelum pertengahan November, iaitu sebelum tibanya musim banjir atau musim tengkujuh,” kata Ahmad selepas mesyuarat Majlis Tertinggi parti di Pusat Dagangan Dunia (WTC) di sini malam tadi (10 Oktober 2022).

UMNO juga memuji Yang di-Pertuan Agong kerana memberi perkenan untuk membubarkan Parlimen dan mengembalikan mandat kepada rakyat Malaysia.

Beliau berkata pihaknya percaya bahawa PRU baharu adalah cara terbaik untuk menamatkan ketidakstabilan politik negara yang berpunca daripada kerajaan gabungan tidak rasmi.

“Malah, mengisytiharkan UMNO dan BN sebagai musuh utama hanya menunjukkan kurang kepercayaan dan rasa hormat terhadap UMNO yang menerajui kerajaan,” kata Ahmad.

Semalam, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU-15 diadakan dalam tempoh 60 hari.

Selepas pengumuman itu, Istana Negara mengeluarkan kenyataan mengatakan Agong “kecewa” dengan perkembangan politik semasa negara, tetapi tidak mempunyai pilihan selain bersetuju dengan permintaan Perdana Menteri untuk membubarkan Parlimen.

Sebelum ini, UMNO, khususnya Presidennya Datuk Seri Ahmad Zahid Hamidi telah memberi tekanan hebat kepada Naib Presidennya Ismail Sabri untuk mengadakan segera PRU.

Untuk rekod, Zahid yang kini berdepan pertuduhan rasuah di Mahkamah Tinggi Kuala Lumpur akan mengetahui nasibnya sama ada di dapati bersalah atau tidak yang dijangka dibuat pada awal Disember depan.

Malam tadi, bekas Perdana Menteri yang juga Pengerusi Perikatan Nasional Tan Sri Muhyiddin Yassin berasakan setelah UMNO dan BN menang dan menguasai kerajaan pada PRU-15 ini, maka mudah bagi mereka untuk menyelamatkan individu parti itu yang menghadapi pertuduhan di mahkamah.

“Kalau diadakan pilihan raya, waktu kita berhadapan dengan masalah dan juga banjir, peratusan keluar mengundi pasti terjejas… mungkin tak sampai 60 peratus pada kiraan mereka. Kalau begitu mungkin UMNO dan Barisan Nasional mudah menang.

“Dan kalau menang, maka dia menguasai kerajaan… Perdana Menteri daripada dia (UMNO)… mungkin dia sebab dia ada kuasa, dia boleh main apa sahaja peranan untuk menentukan mereka-mereka yang sekarang ini sudah berada dalam Kluster Mahkamah, terselamat,” katanya.


Zahid langgar larangan 3C, kata Bersih

Peruntukan khas yang diumumkan Timbalan Perdana Menteri, Datuk Seri Ahmad Zahid Hamidi kepada tiga badan sosial di Terengganu telah melanggar dua daripada tiga larangan 3C – ‘tiada syarat’, ‘tiada kempen’ dan ‘tiada calon’

Gabungan Pilihan Raya Bersih dan Adil (Bersih) berkata Zahid yang juga Menteri Kemajuan Desa dan Wilayah secara jelas mengenakan syarat jumlah peruntukan itu akan dinaikkan sekiranya parti kerajaan menang dalam pilihan raya negeri (PRN) pada 12 Ogos ini.

3C merujuk kepada ‘tiada syarat’, ‘tiada kempen’ dan ‘tiada calon’ supaya tiada penyalahgunaan kuasa dan membelakangi amanah dalam sebarang pengumuman dasar serta peruntukan oleh semua kementerian dan agensi Persekutuan dalam tempoh pilihan raya negeri ini.

“Peruntukan yang bukan untuk semua badan yang sejenis bagi seluruh negara telah melanggar prinsip tidak berkempen manakala kenyataan mengaitkan jumlah peruntukan kepada kemenangan PRN, terang-terang melanggar prinsip tidak bersyarat.

“Ini berlainan dengan pengumuman Perdana Menteri, Datuk Seri Anwar Ibrahim dalam Ekonomi Madani yang merangkumi seluruh rakyat Malaysia.

“Tidak boleh ada pengumuman khas yang disasarkan kepada negeri-negeri yang menghadapi PRN untuk menarik sokongan. Maka sebarang pengumuman sebelum ini yang bersyarat, termasuk kenyataan Zahid di Terengganu, mesti dibatalkan serta-merta,” kata Bersih dalam satu kenyataan, lapor Sinar Harian.

Zahid dalam ucapan semasa program Sentuhan Kasih Desa di Terengganu pada Jumaat malam mengumumkan tambahan peruntukan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Selain itu, beliau juga mengumumkan peruntukan sebanyak RM250,000 kepada Majlis Belia Terengganu dan RM200,000 bagi persatuan permotoran di negeri tersebut.

Dalam pada itu, Bersih menggesa dengan tegas agar Anwar mengawal anggota Kabinetnya dan semua ketua agensi Persekutuan untuk tidak secara semberono membuat pengumuman dasar atau peruntukan yang melanggar larangan 3C.

Menurut Bersih, perdana menteri dan Kerajaan Madani perlu ingat bahawa pelanggaran 3C akan menjejaskan kredibiliti kerajaan dan dilihat sebagai satu propaganda kepartian serta tidak idealisme untuk seluruh negara.

“Larangan 3C telah dikemukakan oleh Bersih pada 20 Julai lalu untuk mengawal kerajaan yang tidak bersifat sementara iaitu kerajaan Persekutuan dalam PRN dan kerajaan-kerajaan negeri semasa pilihan raya umum (PRU).

“Larangan 3C adalah untuk menutup lubang bagi kerajaan bukan sementara tanpa melarang mereka daripada melaksanakan amanah-amanah masing-masing.

“Bersih akan sentiasa bersikap adil, seimbang dan berkecuali dalam memantau tingkah laku semua parti politik dan wakil rakyat,” katanya.


Molnupiravir: Merck tunggu kelulusan FDA rawat Covid-19

Merck & Co Inc pada Isnin memaklumkan mereka telah meminta kebenaran penggunaan kecemasan pill antiviral molnupiravir daripada Pentadbiran Makanan dan Ubat-Ubatan (FDA) Amerika Syarikat (AS).

Permohonan itu bagi merawat pesakit Covid-19 kategori rendah dan sederhana untuk individu dewasa, kata Merck dalam kenyataannya.

Pengeluar ubat-ubatan AS itu mengemukakan permohonan setelah ujian klinikal fasa tiga dikeluarkan 1 Oktober lalu yang menunjukkan molnupiravir berkesan sehingga 50 peratus menolak kemasukan individu baharu dijangkiti Covid-19 ke hospital.

Jika diluluskan oleh FDA, ia akan menjadi pil pertama di dunia yang akan digunakan untuk tujuan merawat pesakit Covid-19. Namun pakar perubatan kekal menyatakan vaksin lebih sempurna untuk melawan virus daripada berjangkit.

Kebenaran itu juga akan merubah cara pengurusan klinikal Covid-19 apabila [il berkenaan boleh dibawa pulang dan diambil di rumah.

Rawatan, molnupiravir, boleh mengurangkan separuh kemungkinan kematian atau dimasukkan ke hospital bagi mereka yang paling berisiko dijangkiti Covid-19 yang teruk, menurut Merck.

Penjujukan virus yang dilakukan setakat ini menunjukkan ia berkesan terhadap semua varian Covid-19, termasuk Delta, kata Merck.

Data keberkesanan sementara mengenai ubat itu, yang dibangunkan dengan Ridgeback Biotherapeutics, turut mempengaruhi saham Merck minggu lalu.

“Kesan luar biasa daripada pandemik ini menuntut kita bergerak dengan segera yang belum pernah terjadi sebelumnya, dan itulah yang telah dilakukan oleh pasukan kami dengan mengemukakan permohonan molnupiravir kepada FDA setelah 10 hari menerima data,” kata CEO Merck, Robert Davis. – Agensi


Teruskan bekerja dari rumah, wajar atau tidak?

Amalan Bekerja Dari Rumah (BDR) membantu mengurangkan risiko jangkitan Covid-19 melalui kurangnya kontak langsung antara pekerja dengan mereka yang berpotensi menjadi pembawa virus.

Keadaan ini ditambah dengan penyebaran wabak ini yang juga boleh berlaku bagi mereka yang tidak mempunyai tanda-tanda awal jangkitan.

Penjarakan sosial (social distancing) dapat dijalankan dan hal ini akan dapat memutuskan rangkaian Covid-19 dan menjadi antara langkah kawalan pandemik.

Pembukaan semula sektor perkhidmatan dan ketersediaan vaksin di negara ini bagi mengekang penularan Covid-19, menimbulkan pertanyaan adakah wajar norma baharu bekerja dari rumah ini diteruskan, walaupun pandemik Covid-19 berakhir.

Pensyarah Kanan Jabatan Psikologi Pendidikan dan Kaunseling, Fakulti Pendidikan Universiti Malaya (UM) Dr Harris Shah Abd Hamid berpendapat, pendekatan BDR wajar diteruskan berikutan kesan positif yang diperolehi bukan sahaja pekerja tetapi melangkaui banyak aspek.

“BDR wajar diteruskan, namun keperluan dan pilihan pekerja perlu diberi keutamaan supaya BDR tidak dilihat sebagai satu solusi yang dipaksa.

“Terutama bagi sesetengah pekerja yang tinggi keperluan sosial, yang boleh menyebabkan mereka kehilangan saluran untuk mendapatkan kepuasan interaksi sosial apabila melakukan BDR,” ujarnya.

Pelaksanaan BDR juga jelas beliau, perlu dilaksanakan dengan melihat kepada kesepadanan pekerja dan pekerjaan, bagi memastikan petugas dapat melaksanakan pekerjaan mereka dengan lebih produktif di rumah.

Kajian yang dilakukan beberapa pihak menunjukkan, banyak kesan positif yang boleh dilihat melalui BDR terutama produktiviti dan penyampaian tugasan.

Beliau berkata, oleh itu apabila kerajaan mempertimbangkan untuk memperluaskan kemudahan bekerja dari rumah bagi sektor awam dan swasta bagi menjaga ahli keluarga yang uzur, sakit, menyokong isteri menjaga anak yang baru lahir, ini adalah langkah yang wajar dipuji.

“Ini mampu mengurangkan tekanan yang timbul daripada konflik tuntutan kerja dan tuntutan keluarga. Saya yakin ramai pemberi penjagaan kepada ahli keluarga, yang mana setiap mereka ini akan mendapat manfaat daripada pilihan untuk BDR,” jelasnya.

Pun begitu, majikan perlu memberi kepercayaan kepada pekerja untuk bekerja dari jarak jauh. Mungkin majikan rasa tidak senang duduk apabila tidak dapat melihat pekerja bekerja secara fizikal, namun pemantauan masih dapat dibuat melalui hasil kerja mereka. Tidak kiralah bekerja dari rumah atau pejabat, apa yang penting ialah produktiviti.

Dengan kos kehidupan yang semakin meningkat, majikan sepatutnya melaksanakan apa sahaja yang boleh untuk membantu mengurangkan beban kewangan pekerja dengan melaksanakan BDR.

Bukan sahaja menjimatkan masa, bekerja dari rumah juga membantu pekerja menambah simpanan bulanan hasil penjimatan belanja minyak, tol dan tempat letak kenderaan. Amalan ini juga secara tidak langsung dapat mengurangkan kesesakan jalan raya yang sekian lama menjadi masalah buat rakyat.

Selain mengurangkan risiko jangkitan Covid-19, BDR juga dilihat langkah bijak membantu mengurus kewangan pekerja.